19 апрел 2021, Тошкент вақти: 15:31\nЎзбекистонда пилла топшириш мавсуми ниҳоясига етмоқда. Озодлик олган маълумотларга кўра, ипак қурти боқишга мажбурланган фермерлар топширилган пилла учун бир неча йиллардан буён ҳақ олгани йўқ. Қишлоқ одамлари эса фермер берадиган буғдой ва ер эвазига фермерларга пилла етиштириб бермоқда.\nЎзбекистон вилоятларида пилла топшириш мавсуми ниҳоясига етай деб қолди.\nСурхондарё вилоятининг Қизириқ туманида фермерлик қилаётган Абдували Озодлик билан микрофонсиз суҳбатда тўрт қути қуртдан 200 килограмм пилла топширганини айтди:\n- Бу ёқда пахтани ўт босиб кетяпти, уни чопиш керак, бу ёқда эса ипак қуртини боқиш керак. Фермерларга бу ортиқча ташвиш. Кошки пилладан деҳқонга бирор сўм фойда бўлса эди. Ҳеч бўлмаганда тутнинг шохлари ўтинликка ярайди, бошқа иложимиз йўқ, деди Абдували.\nФермер ҳар бир қути пилла етиштириш учун бир қопдан ун ва саккиз килограммдан пахта ёғи олганини қўшимча қилди.\nҚизириқлик бошқа бир фермер эса пилла учун бир неча йиллардан буён ҳақ олмаслигини айтар экан, ҳатто пилланинг харид нархи қанча эканини билмаслигини ҳам таъкидлайди:\n- Пилла пулини бермагандан кейин қизиқмай ҳам қўйяр экансан. Мана шуни боқасан, планни бажарасан, дейди. Мажбурмиз, бўлмаса раҳбарлардан кун йўқ. 70 га кирган қари онам ахийри безор бўлди, бўлди бошқа боқмиман, бир тийин пул бермаса мен сенларга мардикорманми, йиғиштир, деди. Ишчиларимизга буғдой ва сомон ваъда қилиб боқтириб олдик, деди қизириқлик фермер.\nПилла пулини берганда "Эпика" миниб юрардик\nЕтиштирилган пилла учун фермерларга ҳақ берилмаслиги Ўзбекистоннинг бошқа вилоятларида ҳам кузатилади.\nЖиззах вилоятининг Арнасой туманида фермерлик қилаётган Оязимхон Хидирова пилланинг турган-битгани фермер учун зарар эканини айтади:\n- Ипак қуртини тарқатганда коробкасига 50 минг сўмдан пул беради. Берган пули шу. Кейин биз аҳоли билан келишиб қуртни тарқатамиз. 2 қути қурт боқиб 100 кило пилла берган одамга 1 тонна буғдой ва томорқа учун 25 сўтих ер берамиз. Бу албатта фермер ҳисобидан бўлади, деди фермер.\nОязимхон Хидирова пилла пулини берилишини ширин бир туш деб билишини айтади:\n- Пилладан бизнинг ҳисоб рақамларимизга бир тийин пул тушмайди. Агар пул тушганда Арнасойнинг фермерлари бой бўлиб “Эпика” миниб юрармиди? Сиз бизга эртак айтяпсизми? Агар ғинг десангиз, прокуратурага, ички ишларга олиб бориб келовради. Э, борэ, шу бир ой қийналсам ҳам, мендан кетса ҳам планини қилиб берай, қутулай дейсиз. Индамасдан обориб топширяпмиз, нима қилайлик, бизни тинглайдиган одамнинг ўзи бўлмаса, деди Оязимхон Хидирова.\nПилланинг фойдасини ким кўряпти?\nРасмий маълумотларга кўра, ҳар йили Ўзбекистонда 25 минг тоннадан кўп пилла етиштирилади.\nЖиззах вилояти “Пилла” масъулияти чекланган жамиятининг ўзини таништирмаган мулозимнинг Озодликка айтишича, бу йил ҳар килограмм пилланинг ўртача харид нархи 6600 сўм қилиб белгиланган:\n- Биринчи нав 10500 сўм, иккинчи нав 5138 сўм, ностандарт нав 3020 сўм қилиб белгиланган. Энди шунинг ўртача нархи 6600 сўм бўляпти. Вазирликнинг тақсимотига асосан биз фермерлардан олиб истеъмолчиларга, яъни енгил саноат корхоналарига сотамиз. Нархни эса Вазирлар Маҳкамаси белгилайди, деди мулозим.\nСирдарё вилоятидаги “Пилла” масъулияти чекланган жамиятлардан бирининг исми сир қолишини сўраган мулозими пилла топшираётган фермерларга пул етиб бормаётгани сабабини шундай изоҳлади:\n- Олдинлар бу соҳада катта зарар кўрилган, энди шу зарарларни ўрнини қоплолмай ётибди деб айтишади. Лекин мен бу фикрга қўшилмайман. Гап пилланинг ҳам пахта каби монополия эканлигида. Фермерларнинг эътирозлари тўппа-тўғри. Пул уларга етиб бормаяпти. Ўртада қаердадир йўқ бўлиб кетяпти. Агар бизга, МСЖларгача етиб келганида эди, фермерга ҳам етиб борарди. Бизгача ҳам етиб келмаяптида, деди мулозим.\nЖаҳон бозорида бир килограмм пилла толасининг нархи сўнгги уч йилда 30-35 АҚШ долларини ташкил этмоқда. Бир килограмм тола 3 килограмм пилла хом ашёсидан олинади. Демак ўзбек пилласининг бир килограмми нархи ўртача 10 АҚШ долларига тенг.\nПилла хом ашёсини фермердан сотиб олаётган давлат ҳозирча унга ўртача 6600 сўмдан ҳақ бермоқда. Бу расмий курсда 3 долларни ташкил этади.\n“Ўзбекенгилсаноат” давлат ҳиссадорлик компаниясидан Озодлик олган маълумотга кўра, бу корхоналар пилла тайёрлаш ширкатлари билан ҳар йили шартнома тузади.


Қашқадарё вилояти ҳокими Зафар Рўзиев билан ўткир муаммоли ҳолатлар юзасидан махсус интервью\n16:59 / 18.06.2017\nХалқ билан мулоқот ва инсон манфаатлари йили муносабати билан Кун.uz таҳририятининг ижодий жамоаси Қашқадарё вилоятига сафар уюштирди. Мазкур сафар давомида вилоятда юз берган ўзгаришлар, олиб борилаётган ишлар билан бирга мавжуд муаммо ва камчиликлар ҳам ўрганилди.\nАна шу ютуқ ва камчиликлар, фуқаролар мурожаати таҳлили ва истиқболдаги режалар юзасидан вилоят ҳокими Зафар Рўзиев билан суҳбат бўлиб ўтди. Жумладан, вилоят ҳокими Президент қабулхонасига мурожаат йўллаш бўйича Қашқадарёнинг етакчи ўринларда қайд этилаётгани борасида тўхталар экан шундай фикрларни билдирди:\n“Мустақилликнинг 25 йили давомида вилоятда муайян ишлар амалга оширилди. Аммо муҳтарам президентимиз ташаббуси билан ташкил этилган виртуал қабулхона ҳаётимизда ўз ечимини кутаётган жуда кўплаб муаммолар борлигини, айтиш мумкинки, одамларнинг турмуш тарзи жар ёқасига келиб қолганини кўрсатиб қўйди. Тан олиб айтиш лозим-ки, шу пайтга қадар оддий инсонлар ҳаётига бефарқ қараб келинган. Бу ҳолатни вилоят ҳокимидан тортиб, маҳалла оқсоқолигача бўлган раҳбарлар иш жараёнида учратиш мумкин эди. Виртуал қабулхонанинг ташкил этилиши том маънода барча раҳбарлар учун келажак режасини тузишда ҳам ас қотмоқда.\nАна шундай муаммолар уй-жой, ер, суд-ҳуқуқ масалаларида ўртага чиқмоқда ва уларнинг аксари ўз ечимини топаяпди. Мурожаатларнинг аксарида Республика идоралари билан боғлиқ камчиликлар ҳам чиқиб қоляпти. Биз нафақат мазкур мурожаатлар асосида, балки ўзимизнинг чекка туманларга сафарларимиз чоғида ҳам аҳоли ўртасида мавжуд муаммоларни ўз ўрнида ва тезкорлик билан ижобий ҳал этяпмиз. Бу эса одамлар руҳиятида президентимиз томонидан олиб борилаётган сиёсатга нисбатан ижобий муносабатнинг пайдо бўлишига сабаб бўлмоқда”.\nВилоят ҳокими жорий йилнинг февраль ойида Ўзбекистон Республикаси Президенти Шавкат Мирзиёевнинг вилоятга сафари борасида тўхталар экан, бу ташриф Қашқадарё вилояти учун янги саҳифа очганини таъкидлади.\n“Вилоятдаги жуда кўплаб муаммоли масалалар мазкур ташриф давомида ўз ечимини топаяпти. Умумий қиймати уч трлн сўм бўлган тўрт мингга яқин лойиҳа дастури ишлаб чиқилди. 2017-2018 йил давомида вилоятда жами 50 мингга яқин муқим иш ўрни яратиш режалаштирилди. Бу вилоятнинг очилмаган имкониятларидан унумли фойдаланиш ва фуқароларнинг айрим муаммоларига ечим топишда туртки бўлади.\nБундан ташқари, вилоят соғлиқни сақлаш тизимидаги ўткир муаммолар ҳам мазкур ташриф давомида ўз ечимини топди. Масалан, Қашқадарё вилоятида қандли диабет билан касалланиш кўрсаткичи анча юқори. Рақамлар ҳар йили 30 фоизгача кўтарилиб боряпти. Вилоятда эса эндокринология шифохонаси мавжуд эмас. Қурби етганлар пойтахтга ёки хорижга чиқиб даволанишяпти, аммо имкони йўқлар эса даволанмай, қийналиб юришган эди. Президентимиз вилоятга ташрифи давомида мазкур йирик муаммони ижобий ҳал этиб берди. Бу каби ишларга мисол қилиб юқумли касалликлар шифохонасининг юз фоиз таъмирдан ўтказилиши ҳам келтириш мумкин. Чунки бу таъмир ҳеч қандай инвестиция дастурларига киритилмаган ҳолда, мана шу вилоят учун алоҳида ғамхўрлик сифатида амалга ошириладиган бўлди”.\nВилоят раҳбарининг таъкидлашича, Қашқадарёда кичик ва ўрта бизнесни ривожлантириш вақти келган. Бунинг учун аҳоли ичига кириб, уларнинг нима билан бандлигини ўрганиб, ихтисослиги бўйича тижорат банкларининг кредитларини йўналтириш, бу орқали аҳоли турмуш фаровонлигига эришиш мумкинлигини айтиб ўтди.\nАйтиш мумкинки, электр энергияси ва тоза ичимлик суви билан боғлиқ муаммолар бугун нафақат Қашқадарё вилояти, балки республиканинг аксари ҳудудларида оғриқли муаммолардан бири саналади. Қашқадарёда бу ҳолат қандай? Шу ҳақда вилоят ҳокими ўз фикрларини изҳор этди:\n“Айнан мана шу соҳалар бўйича ҳукумат томонидан жуда катта қадам ташланмоқда. Электр энергиясининг етишмаслиги аслида биринчи муаммо эмас, энг катта муаммо шундаки, истеъмолчи ўзи ишлатган электр ҳақини ўз вақтида тўламаётганидадир. Шу бу йил вилоятимиздаги Толимаржон иссиқлик ишлаб чиқариш корхонасида 1 млрд долларлик лойиҳа амалга оширилди. У ерда айни пайтда 900 мгВатт электр энергияси ишлаб чиқарилди. Бу вилоятни юз фоиз электр энергияси билан таъминлаш деганидир. Сўнгги ойларда электр энергияси соҳаси доирасида жуда катта ишлар амалга оширилди. Жумладан, вилоятда 2 та подстанция қуриб битказилди, бундан ташқари, 200 га яқин қўшимча трансформаторлар ҳам ўрнатилди.\nТоза ичимлик суви муаммоси ҳам Қашқадарё вилоятига бегона бўлмаган камчиликлардан бири. Бу, айниқса, вилоятнинг чўл туманларида жуда ўткир муаммо ҳисобланади. Очиғини айтганда, олиб борилаётган ишлар умумий ҳисобда вилоят аҳолисининг тоза ичимлик сувига бўлган талабини қондириш учун етарли бўлмаяпти. Президентимиз вилоятга ташрифи давомида мазкур муаммога алоҳида тўхталиб ўтди. Давлатимиз томонидан жорий йилнинг апрель ойида қабул қилинган “Қарши шаҳри ва Қарши шаҳри атрофидаги туманларни тоза ичимлик суви билан таъминлаш тўғрисида”ги қарори ўрганиб чиқилди. Турли вазирликлар билан келишган ҳолда қонун ижросини амалга ошириш мақсадида ишчи гуруҳ ҳам тузилди. Келажакда вилоят аҳолисини тоза ичимлик суви билан таъминлаш борасида жуда катта ўзгариш бўлиши кутилмоқда. Жумладан, 2017 йилда Қарши шаҳри ва шаҳар атрофидаги туманларни тоза ичимлик суви билан таъминлаш ҳолати сезиларли равишда ўзгаради.\nАйни дамда тоза ичимлик сувини ноқонуний равишда қийматини ошириб сотаётган инсонларга нисбатан ҳам алоҳида чоралар кўрилади. Нега деганда вилоятда бир тонна сувнинг нархи 1550 сўм. Бу йилнинг исталган мавсумида ўзгармайдиган нархдир”.\nВилоят раҳбари Зафар Рўзиев суҳбат давомида Қашқадарё соғлиқни сақлаш тизими фаолияти ҳақида ҳам тўхталиб ўтди:\n“Вилоятдаги қишлоқ врачлик пунктларида акушер-гинекологларнинг йўқлиги жуда катта муаммоларни келтириб чиқармоқда. Нега деганда ўсмир қизлар ўзларини шифокорга кўрсатишдан уялишади. Бу албатта, минталетитга хос бўлган жиҳат. Бу эса сўнгги пайтларда қишлоқ қизларида бепуштлик касаллигининг кенг ёйилишига сабаб бўлмоқда. Ана шу муаммоларнинг олдини олиш мақсадида қишлоқлардаги оилавий поликлиникалар замонавий ва эҳтиёжга зарур бўлган тиббий ускуналар билан жиҳозланмоқда ва одамлар орасида тиббий маданиятни ошириш билан боғлиқ ишлар мунтазам равишда олиб борилмоқда”.\nҚашқадарё вилоят ҳокими Зафар Рўзиев билан бўлиб ўтган суҳбат самимий руҳда кечди. Интервью давомида жуда кўплаб масалаларга тўхтаб ўтилди. Келажакдаги режалар ва вилоят истиқболида кутилаётган ишлар тўғрисида фикр алмашилди. Айтиш мумкинки, яқин вақтлар ичида вилоятнинг ҳар бир соҳасида кўзга кўринарли ишлар амалга ошириш белгилаб қўйилган ва бу аҳоли турмуш тарзига ижобий таъсир кўрсатиши табиий.\nМазкур интервьюнинг тўлиқ кўринишини Кун.uz’нин YouTube тармоғидаги саҳифаси орқали томоша қилиш мумкин.\nинтервью Қашқадарё Зафар Рўзиев


Қайси садақанинг ажри улуғ? | Azon.uz - Ахборот-таҳлилий портал\n2212 18:51 23.08.2020\nАбу Ҳурайра розияллоҳу анҳудан ривоят этилади: Бир киши пайғамбар алайҳиссалом ҳузурига келиб сўради:\n- Эй Аллоҳнинг элчиси! Қайси садақанинг ажри улуғ?\n- Ўзинг соғлом, молинг кетишига қизғаниб - камбағалликдан қўрқиб, бой бўлишни умид қилиб турганингда қилган садақанг улуғдир, - дедилар Росулуллоҳ алайҳиссалом. - Вақтни чўзмагинки, жон ҳалқумга келганда "фалончига бунча, пистончига мунча" деб қоласан, ҳолбуки мол ўзи фалончиники бўлиб бўлди.\nКим энг афзал эҳсон, энг улуғ садақа қилмоқчи бўлса, ҳали кучдан қолмай, ўлим шарпаси келмасдан қилиб олсин. Камбағал бўлиб қолармиканман деб хавфсираб турган пайтида қилсин.\nЗотан, Аллоҳ учун молини сарф этганларни Аллоҳ таолонинг ўзи қўрийди, ўзинигина эмас, фарзандларини ҳам. Зеро, солиҳларнинг солиҳлиги аксар ҳолларда зурриётларига ҳам таъсир қилади. Шунингдек, ёмонларнинг ёмонлиги ҳам зурриётларига касри урмай қолмайди.\nГап садақа ҳақида экан, замондош машойихлардан бири ҳикоя қилган бир воқеани айтиб ўтиш ўринли бўлса керак.\nФранцияда оддий ишчи бўлиб ишлаб юрган бир киши бор эди. У ҳар ой маошидан бир қисмини бириктириб қўяр, қариганда юртига қайтиб, ўзи ва бола-чақасига бир уй сотиб олишни ният қилган, ижарага пул тўлашдан қутулиб, умрининг охирини ўз уйида хотиржам яшаб ўтказишни кўзда тутган эди.\nБир куни банкка бориб, орттирилган маблағнинг қанча бўлганини аниқлаб келди. 63 000 евро бўлибди. Бу пул юртида яхшигина уй олишга етадиган маблағ эди.\nХотиржам уйига қайтиб, эртаси жума куни жума намозига эрта отланди.\nМасжидда зикру тасбеҳ, тиловат қилиб ўтирар экан, имом минбарга чиқиб, Аллоҳ учун, унинг уйи учун пул сарфлаш энг афзал амаллардан бири эканини таъкидлаб ўтди. Пайғамбаримиз алайҳиссаломнинг "Ким Аллоҳ учун масжид қурадиган бўлса, Аллоҳ унинг учун жаннатда бир уй қуради" деган ҳадиси шарифини эслатди.\nМасжиддан чиқар экан, бу киши қатъий қарорга келиб бўлган эди.\nШартта банкка бориб, пулларнинг барчасини олди-да, янги қурилаётган масжидлардан бирига элтиб берди!\nЛа илаҳа илаллоҳ... Бундай фидойиликни ҳар ким ҳам қилавермайди. Кишини бундай ҳаракатга келтириш учун қалбдаги иймон ундови жуда кучли бўлиши керак. Охиратга интилиш жуда ошиқ бўлиши лозим.\nАллоҳ таоло барчамизни охират учун яшайдиган бандаларидан қилсин. Омин.\nРасулуллоҳ соллаллоҳу алайҳи васаллам Абу Ҳурайра Махсус Мақолалар Илм масжид\n1374 19:00 21.04.2021\n1619 17:00 10.03.2021\n2162 16:20 09.03.2021\n719 12:01 01.03.2021\n1720 12:00 11.09.2020\n2991 18:10 01.09.2020


Mart | 2021 | O'zbekko'mir|Узбекуголь|Uzbekcoal\nГавҳар Маткаримова – «Баҳор маликаси – 2021» кўрик-танлови мутлақ ғолиби\n“Ўзбеккўмир” акциядорлик жамияти тизимида ўтказилган кўрик-танловида “Ангрен кўмир кони” филиалининг 27-бўлим ходимаси Гавҳар Маткаримова энг кўп балл тўплаб, шарафли биринчи ўринни эгаллади ва “Баҳор маликаси – 2021” рамзий тожи соҳибасига айланди.\nЖамият Ёшлар иттифоқи етакчилар кенгаши ташаббуси билан тизимда фаолият кўрсатаётган хотин-қизларнинг иқтидорини муносиб баҳолаш ва рағбатлантириш мақсадида ташкил этилган танловда жамият корхоналаридан ўн нафар хотин-қиз иштирок этиб, беш шарт бўйича ўз маҳоратларини намойиш қилдилар.\nҚизиқарли ва ҳаяжонларга тўла тарзда кечган тадбирда “Ангрен кўмир кони” филиали 27-бўлим ишчиси Гавҳар Маткаримова шарафли I, “Капитал қурилиш бошқармаси” филиали муҳандиси Диёра Қаюмова II, “Темир йўл транспорти” филиали вакиласи Шодиёна Юлдашева III ўринни қўлга киритди.\nҒолибларга Жамият бош директорининг фахрий ёрлиғи ва қимматбаҳо эсдалик совғалари топширилди.\nАнгренда, катта йўл бўйидаги икки қаватли кўркам бинода жойлашган Геология-қидирув экспедицияси (ГРЭ), Қурилиш-монтаж ишлари (ҚМИ), Капитал қурилиш бошқармаси (КҚБ) ва Саноат хавфсизлик назорати инспекцияси – бу ташкилотларнинг барчаси “Ўзбеккўмир” АЖ таркибига киради.\nМаълумки, кўмир қазиб олишни геологларнинг иштирокисиз амалга ошириш мумкин эмас . “Ўзбеккўмир” АЖда геологларни бирлаштирган “Геология-қидирув эспедицияси” филиалини кўп йиллар давомида тажрибали устоз Тўлқинжон Абдужалилов бошқариб келмоқда. Экспедицияда 62 киши, шу жумладан 10 нафар хотин-қиз ишлайди.\nГеологлар иши қандай тамойилга асосланган?\n− Аввало, биз қудуқларни бурғилаш, фойдали қазилмаларни қидириш: каолин, кўмир қазиш, ер ости сувлари ва атмосфера ёғинларини ҳайдаш, “Ангрен” кони ён томонларида сизиб чиқаётган сувни қуритиш билан шуғулланмоқдамиз, − дейди бош геолог Ирина Скоптсова. − Дренаж жуда муҳимдир, чунки коннинг тик зиналарида сув тўпланиб қолмаслиги керак, уни олиб ташлаш лозим. Кўчки хизматининг ишчилари буни бевосита билишади, чунки тупроқ сув натижасида бўшашади. Бу кончилик саноатида жуда хавфлидир. Кучли ёғингарчилик даврида тупроқнинг ҳолатини кузатиб бориш зарур, агар кўчки хавфи туғилса, махсус хизмат ходимлари зудлик билан фавқулодда чоралар кўришади.\nҚудуқларни бурғилашда сув камдан-кам ҳолларда тоза бўлади, у одатда қум, лой ва бошқа чўкинди моддаларнинг аралашмасини ўз ичига олади, шунинг учун бу сувни насос агрегатлари орқали узатиш олдидан филтрлаш лозим бўлади. Агар бу иш бажарилмаса, насослар ишдан чиқиши мумкин.\nГеологлар, шунингдек, ичимлик суви таъминоти учун қудуқларни бурғилайдилар. Ва бу сув ҳар доим тоза бўлиши керак. Ушбу масъулиятли иш билан гидрогеологлар шуғулланмоқдалар.\nОчиқ кўмир конида геологлар ва геофизиклар ҳар куни дала ҳужжатларини олиб борадилар, тадқиқотлар ўтказадилар, шу тариқа қудуқлар қазиб, тош таркибини, кўмир қатламларининг ёши ва қалинлигини ўрганишади. Геофизика хизматига Зуҳра Урунбаева раҳбарлик қилиб келади.\nБошлиқ Бобур Худайназаров бошчилигидаги кўчкилар хизмати мутахассислари эса Марказий кўчкининг ҳолатини, участка ён томонларининг ҳаракатланишини, ер ости сувлари ва атмосфера ёғинлари даражаси ва тектоник ҳаракатларни диққат билан кузатиб бормоқда. Сабаби, биз сейсмик фаол минтақада яшаймиз, бу жойда ер қобиғининг ҳаракатлари умуман кам учрайди. Нозик сейсмографлар ҳар куни ер тебранишларини қайд этади.\nШу ўринда Кўчкилар бўйича маркшейдекр Регина Куликова, геолог Шахбоз Абдуллаев, усталар Ҳамдам Махматқулов, Аъзам Раҳматов, Шамсиддин Жамиддиновларнинг ажойиб ишларини таъкидламаслик мумкин эмас.\nИрина Скоптсова қирқ йилдан бери экспедицияда фаолият кўрсатиб келади. У бу ерга ёш мутахассис сифатида келган. Шу давр мобайнида у бир неча авлод ёш геологларга дарс берди, у ўз ишини жуда яхши кўради. Таъмирлаш ва реконструкцсия қилиш бошқармаси раҳбари Музаффар Орипов ҳам жуда истиқболли мутахассис. У “Кончилик шуҳрати” нишони соҳиби, унинг иши – унинг уйи. Экспедициянинг ўз базаси мавжуд бўлиб, у ерда ходимлар таъмирлаш ва тиклаш ишларини олиб борадилар, янги қисмлар ва механизмларни ишлаб чиқарадилар ва эскирганларини янгиларига алмаштирадилар.\nФилиалнинг бош муҳандиси Шерзод Қорахонов – яхши мутахассис. У собиқ Олмалиқ кончилик институтини тамомлаган ва мана ўшандан буён ўз кучи ва вақтини севимли ишига тўлиқ бағишлаб келади. Хамидулло Абдуллаев ҳам олий маълумотли ёш мутахассислар сафида. У айни пайтда хавфсизлик ва фавқулодда вазиятлар бўйича инспектор вазифасида фаолият кўрсатиб келмоқда.\nМеханик Валерий Комиссаров катта касбий тажрибага эга ажойиб мутахассис бўлиб, филиалда ишлашга кўп йилларини бағишлаган.\nКорхонада аёллар жамоанинг озчиликни ташкил қилади. Шу сабабли уларга ардоқли муносабат ўрнатилган: ҳурмат қилишади ва уларга ҳамма нарсада ёрдам беришади. Бош бухгалтер Наталя Иванко, етакчи иқтисодчи Алена Базикало ва моддий таъминот бўйича бухгалтер Александра Пак катта иш тажрибаси билан фахрланишлари табиий.\n− Эр ҳамкасбларимизга бизга бўлган эътибори учун ташаккур, − дейди Наталя Иванко, − Жамоамиз аъзолари унчалик кўп эмас, аммо дўст ва аҳил. Ҳамма сўзда ва ишда бир-бирига ёрдам беради.\nИшларингизда омад, ҳорманг, геологлар!\nУмумхалқ хайрия ҳашари ўтказилди\n“Наврўз” умумхалқ байрамини муносиб нишонлашга тайёргарлик тадбирлари доирасида 2021 йил 13 март куни мамлакатимизнинг барча ҳудудларида умумхалқ хайрия ҳашари ўтказилди.\n“Ўзбеккўмир” акциядорлик жамиятида ҳам ҳашар кўтаринки руҳда ташкил қилинди.\nЖамият ижро аппарати ва филиалларда бириктирилган ҳудудлар ҳамда корхоналар маъмурий бинолари ёнлари ва атроф ҳудудлар, ариқлар, кўча ва йўлаклар тартибга келтирилди, дарахтларга шакл бериш, бўяш ва оқлаш ишлари амалга оширилди. Гул, мевали ва манзаралари дарахт кўчатлари ўтқазилди. Ободонлаштириш кўкаламзорлаштириш жараёнида тўпланган чиқиндилар белгиланган жойга олиб чиқилди.\nИЖРО ИНТИЗОМИ − МУВАФФАҚИЯТЛАР КАФОЛАТИДИР\n2021 йил 10 февралда “Қонунчилик ҳужжатлари ижросини самарали ташкил этишда давлат бошқаруви органлари ва маҳаллий ижро этувчи ҳокимият органлари раҳбарларининг шахсий жавобгарлигини кучайтиришга доир қўшимча чора-тадбирлар тўғрисида” Президент Фармони қабул қилинди.\nШу муносабат билан “Ўзбеккўмир” акциядорлик жамиятида ушбу Фармон ижросини таъминлаш тадбирлари доирасида Бош директор В.В.Кузнецов раислигида йиғилиш ўтказилди.\nТаъкидландики, Президентнинг мазкур фармони қонунчилик ҳужжатлари ижросини самарали ташкил этишда давлат бошқаруви органлари ва маҳаллий ижро этувчи ҳокимият органлари раҳбарларининг шахсий жавобгарлигини кучайтиришга хизмат қилади.\nФармонга мувофиқ “Ijro.gov.uz” тизими орқали қонунчилик ҳужжатлари ва топшириқлар ижросини назорат қилишнинг мутлақо янги тизими жорий этилмоқда. 2021 йил 1 апрелдан бошлаб республика даражасидаги барча давлат органлари ҳамда Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликларининг ижро интизомига масъул бўлинмалари раҳбарларини лавозимга тайинлаш ва лавозимдан озод этиш масалалари мажбурий тартибда Ўзбекистон Республикаси Президенти Администрацияси билан келишилади.\n2021 йил 1 майдан бошлаб барча давлат органлари ва ташкилотлари ҳамда маҳаллий давлат ҳокимияти органларида ижрони назорат қилиш, назорат картотекаларини юритиш ва ҳисоботларни шакллантириш фақат “Ijro.gov.uz” тизимида амалга оширилади.\nЙиғилишда Жамиятда ижро интизомини янада мустаҳкамлаш, қабул қилинаётган норматив-ҳуқуқий ҳужжатларнинг ижросини самарали ташкил этиш ва мониторинг қилишнинг таъсирчан тизимини яратиш юзасидан долзарб вазифалар белгилаб олинди ва йўл харитаси ишлаб чиқилди.\nФармон мазмун моҳиятини тушунтириш ва ҳамда ижро интизомини мустаҳкамлаш масалаларида вазирликлар ва идоралар раҳбарлари ва масъул ходимлари иштирокида вдеоконференция алоқа тизими орқали ўтказилган республика ўқув амалимй семинарида “Ўзбеккўмир” АЖ раҳбар ва масъул ходимлари иштирок этдилар.\nЎзбеккўмир” АЖ ижро интизоми назорати ва фуқаро муражаатлари билан ишлаш бўлими бошлиғи\n“Ангрен” кўмир конида махсус тактик ўқув машқи ўтказилди\n12 март куни “Ўзбеккўмир” АЖ “Ангрен кўмир кони” филиалида “Табиий ва техноген хусусиятли фавқулодда вазият содир бўлганда объект раҳбарияти ва фуқаро муҳофазаси тузилмаларининг ҳаракатлари” мавзусида махсус тактик ўқув машқи ўтказилди.\nАнгрен шаҳар ҳокими – Фуқаро муҳофазаси бошлиғи ҳамда “Ўзбеккўмир” АЖ бош директорининг тегишли буйруқлари асосида ташкил этилган тадбирда жамият санитар дружина, авария-тиклаш, қутқарув, алоқа-хабар бериш, ёнғин ўчириш, разведка гуруҳлари ва эвакуация комиссияси, “Ангрен кўмир кони” филиали тиббий хизмат бўлими, 53-касбийлаштирилган ёнғин-қутқарув қисми, 2-алоҳида ҳарбийлаштирилган кон-қутқарув взводи, Миллий гвардиянинг Ангрен шаҳридаги 1-махсус отряди иштирок этди.\n“Ўзбеккўмир” АЖ тизимида Республикамиз аҳолиси ва бюджет ташкилотларига маҳаллий кўмир ва кўмир маҳсулотлари етказиб беришга ихтисослаштирилган “Кўмир таъминот” МЧЖ ўз фаолиятини бошлаганига кўп бўлгани йўқ. Бугунги кунда ушбу корхона ва унинг вилоятлардаги ҳудудий филиаллари ҳамда мавжуд 91 кўмир омборида икки мингга яқин киши меҳнат қилмоқда. Уларнинг ҳуқуқ ва манфаатларини таъминлаш, зарур иш ва дам олиш шароитларини яратиб бериш, саломатлигини тиклаш, ижтимоий ҳимоялаш бугунги куннинг долзарб вазифаларидан бири ҳисобланади. Бу борада касаба уюшмаларининг ўрни муҳим аҳамиятга эга.\n12 март куни “Ўзбеккўмир” АЖ мажлислар залида “Кўмир таъминот” МЧЖ касаба уюшма қўмитасининг таъсис конференцияси бўлиб ўтди.\n“Ўзбеккўмир” АЖ Бирлашган касаба уюшма қўмитаси раиси Абдуносир Қаюмов кириш сўзи билан очиб берган тадбирда меҳнат жамоаларида касаба уюшма қўмиталарининг ўрни ва аҳамияти, мақсад ва вазифалари хусусида сўз юритилди. “Ўзбеккўмир” АЖ тизимида янги ташкил этилган “Кўмир таъминот” МЧЖда ходимларнинг ҳуқуқ ва манфаатларини ҳимоя қилишда касаба уюшмаси ва унинг бошланғич ташкилотларининг фаолиятини тизимли йўлга қўйишга эътибор қаратилди.\nКонференцияда “Кўмир таъминот” МЧЖ маҳсулот сотиш бўлими мутахассиси Муҳиддин Маматисаев корхона касаба уюшма қўмитаси раиси этиб сайланди. Шунингдек, беш кишидан иборат касаба уюшма қўмитаси таркиби тасдиқланди.\nМ.Маматисаев йиғилишда сўз олиб, юксак ишонч учун миннатдорлик билдирди ва ушбу ишончни оқлаш учун бутун куч ва билимини ишга солишини маълум қилди.\nКонференция ишида “Кўмир таъминот” МЧЖ раҳбарияти вакили Қилич Шакаров сўзга чиқди.\n«АНГРЕН» КЎМИР КОНИ МАЛИКАЛАРИ\n- Жамоамизда 1 минг 700 нафардан кўпроқ киши ишлайди, уларнинг 10 фоизини хотин-қизлар ташкил этади, – дейди “Ўзбеккўмир” АЖ «Ангрен кўмир кони» филиали касаба уюшма қўмитаси раиси Бозорбай Ҳасанов. – Биз 8 мартнинг ёрқин байрами арафасида шу кунга бағишлаб бир нечта маданий ва спорт тадбирларини ташкил этдик. Хусусан, филиаллар хотин-қизлар жамоалари ўртасида волейбол мусобақаси бўлиб ўтди. Унда спортчиларимиз Дилдора Мамадалиева, Гулмира ва Лобар Ҳайитбоевалар ажойиб тарзда иштирок этиб, барчамизни мамнун қилди.\n«Ангрен» кўмир конида аёллар нафақат идорада ва бўлимларда раҳбар, мутахассис, балки ишлаб чиқаришда яхши уста, механик, техник, ҳаммом хизматчиси, ошпаз вазифаларида меҳнат қилиб келишмоқда. Ходимлар бўлимида Умида Тагаева, Дилбар Холжуманова, Юлдуз Абдужалилова, Фируза Абдуқадирова, Дилфуза Жўраева ва Наргиза Шамсуддиновалардан иборат дўстона жамоа шаклланган. Наталя Соловьева ва Нигора Матибрагимовалар режа-иқтисод бўлими маликалари саналади. Техник назорат бўлимини Нелля Син бошқаради, Хадиша Кенжебекова – режали таъмир механиги, Ҳалима Рустамова – ишлаб чиқариш бўлими техниги, Наргиза Матаева – 32-сонли бўлими технигидир.\nЖамоада катта техник Севара Наманходжаева ва смена ёрдамчилари Ольга Буракова, Дармона Адамбаева ва Доно Буркиеваларнинг ўрни ҳам катта. Уста Умида Абрарова 28-сонли бўлимда санитар тозаликка, техник Фарангиз Мартавалиева эса иш ўрнини шаҳодатномадан ўтказишга масъул.\nКонда ўз ишини чуқур ўзлаштириш билан бирга адабиёт ва санъатга меҳр қўйган хотин-қизлар ҳам кўп. Техник Фотима Турғунбоева шеъриятни севиши ва қадрлаши билан танилган. У мунтазам шеър ёзади ва ҳамкасбларига армуғон этиб келади. Китоби ҳам нашр этилган.\nФилиалнинг тиббиёт пунктини узоқ йиллардан буён катта ҳамшира Гулнора Хожимуратова бошқариб келмоқда. Ёш мутахассислар Мияссар Назарова, Мактуба Юсупова, Раъно Абдураҳмонова, Гулчеҳра Сотиволдиева ва Маҳбурат Ҳожиқуловалар унинг раҳбарлигида кончилар саломатлигини назорат қилиб келмоқда.\nМаълумот учун, 2021 йилда «Ангрен» кўмир конидан 3 млн 66 тонна кўмир қазиб олиш режалаштирилган. Қаттиқ ёқилғининг барчасини республика эҳтиёжлари учун – электр станциялари, бюджет ташкилотлари ва аҳолига етказиб берилади. Конда январь-февраль ойларида 472,4 минг тонна кўмир қазиб олинди. Бу режадагидан анча кўп демакдир.\n«Улуғ йўл» газетаси, 2021 йил 10 март сони.\nШаҳар кўчаларида ирригация тармоқларини тозалаш, қиш-баҳор мавсумида қор ва ёмғир сувларини беталофат ўтказиб юбориш ишларини ташкил қилиш шу куннинг ўта муҳим ва кечиктириб бўлмас вазифаси саналади.\nЖорий йилнинг 6-7 март кунлари Ангрен шаҳрида ташкил этилган ҳашарда эътибор айнан ана шу масалага қаратилди. Натижада ёғингарчилик пайтида рўй бериши мумкин бўлган турли кўнгилсизликларнинг олди олинди. Айни пайтда Баҳор байрамларига Ангрен ҳудудлари янада чирой очди. Кўча ва йўллар, ариқлар тозаланиб, шаҳар ҳусни гўзал Баҳорга мос жило топди.\nҲашарнинг дастлабки куни “Ўзбеккўмир” АЖ корхоналаридан 76 киши, 7 март куни 100 нафардан кўпроқ киши иштирок этди. Улар Ангрен шаҳри бўйича ўзларига бириктирилган Бахт, Хоразм, Фишман, Навоий кўчалари ва ушбу кўчалар оралиғидаги ҳудудларда тозалик ва ободончилик ишларини олиб бордилар. “Ангрен кўмир кони”, “Апартак кўмир кони”, “Шахта усулида кўмир қазиб олиш кони”, “Темир йўл транспорти”, “Автомобиль-технолгик транспорти”, “Тоғ-кон ускуналарини созлаш заводи” филиаллари, умуман кўмир саноати барча корхоналари вакиллари тадбирда фаоллик кўрсатишди.\nЖараёнга жамият томонидан қатор техника воситалари ҳам жалб қилиниб, кўплаб табиий ва маиший чиқиндилар белгиланган жойга олиб чиқилди.\nҲашар ишлари Жамият раҳбарияти, хусусан бош муҳандис Зафар Иномхўжаев томонидан мувофиқлаштириб борилди.\nЖараён ҳақида Жамият меҳнат муҳофазаси, техника, саноат ва экология бўлими бошлиғи Шукуржон Хаитматов шундай деди:\n− Ҳашар жуда кўтаринки руҳда ўтди. Ҳар байрамлар олдидан уюштириладиган бундай тадбирлар кишига ўзига хос завқ бағишлайди. Шунинг учун бўлса керак, жамоамиз аъзолари ҳам жонажон шаҳримиз ободлигига ҳисса қўшиш имкони яратилганидан мамнун бўлдилар. Шаҳар ҳокимлиги томонидан ташкил этилган тушлик эса уларни янада руҳлантириб юборди.\nЎз касбининг устаси бўлган фаол хотин-қизлар барча жабҳаларда бўлгани каби “Ўзбеккўмир” акциядорлик жамиятида ҳам самарали фаолият кўрсатиб келмоқда. Халқаро хотин-қизлар куни арафасида улар учун байрам тадбирлари ташкил этилмоқда.\n5 март – ҳафтанинг сўнгги иш куни жамият ижро аппаратида ишловчи хотин-қизлар гуллар билан кутиб олинди. Жамият корхоналарида ҳам улар шарафига тантанали тадбирлар ташкил этилди. Марказий нозимхонада ўтказилган тадбирда Бош директор В.В.Кузнецов иштирок этди ва азиз аёлларни Баҳор байрами билан қизғин табриклади.\nАсосий тадбир “Қурилиш-монтаж ишлари” филиалининг муҳташам фаоллар залида бўлиб ўтди.\nТадбирни Жамият Бирлашган касаба уюшма қўмитаси раиси Абдуносир Қаюмов кириш сўзи билан очар экан, жамият ҳаётида хотин-қизларнинг ўрни ва ролини алоҳида таъкидлади ва аёлларни Баҳор, Гўзаллик ва Нафосат байрами билан муборакбод этди.\nТадбирда “Геология қидирув экспедицияси” филиали раҳбари Тўлқин Абдужалилов, “Темир йўл транспорти” филиали касаба уюшма қўмитаси раиси Мақсуджон Шарипов, “Капитал қурилиш” филиали бошлиғи Даврон Қосимов, Хотин-қизлар кенгаши раиси Зарифа Усмоновалар сўзга чиқиб, кончи аёлларга самимий тилакларини изҳор қилдилар.\nЖамият корхоналарида фаол иш олиб бораётган илғор хотин-қизларга байрам совғалари улашилди.\nТадбир Ўзбекистон халқ артисти Замира Суюнова иштирокидаги байрам концерти билан якунланди.


Олий Мажлис Қонунчилик палатасининг биринчи мажлисидаги нутқида Ўзбекистон Республикаси Президенти Шавкат Мирзиёев фаол депутатлар ҳақида фикр билдириб, уларни қолганларга намуна қилди.\n«Муаммоли вазиятларда депутатлар бир чеккада, томошабин бўлиб туришини бундан кейин халқимиз асло қабул қила олмайди. Ахир, фуқаролар ўз вакилларини халқ фикрини ифода этиш ва улар манфаатини ҳимоя қилиш учун сайлайди-ку?\nЭл-юртимиз депутат тимсолида қонун ва ахлоқ-одоб мезонларини бузган мансабдорларга қарши тура оладиган талабчан, курашчи, халқ дардини қўрқмасдан кўтариб чиқадиган ўз ҳимоячиси, ўз вакилини кўришни истайди.\nБу борада дастлабки қадамлар ташланмоқда. Расул Кушербаев, Шуҳрат Полвонов, Алишер Ҳамроев каби ёш ва жонкуяр депутатлар фаолияти сайловчиларга жуда маъқул бўлмоқда», деди Шавкат Мирзиёев.\nПрезидент депутатлардан ўрнидан туришни сўради ва депутат Расул Кушербаевнинг фаолиятини алоҳида эътироф этди.\n«Айниқса, Расул тўғрисида кўп гаплар бўлади, ҳаммагаям ёқмайсан, менга ёқасан. Нимага? Гап савол беришда эмас, гап муҳокама қилишда эмас.\nНима учун уларни номма-ном айтяпман. Ким келса нега мухолифат йўқ дейди.\nАввалам айтганман, менга халқим ишонч билдирса, мен ҳеч қачон ташқаридан оппозицияни қўймайман. Биз ичкаридан тайёр бўлишимиз керак. Ўзимизнинг миллий урф-одатларимиз, халқимиз манфаати билан тайёр бўлишимиз керак. У оппозиция эмас, миллатпарварлик, ватанпарварлик тимсоли.\nШунинг учун сизларга ташаккур! Соғ бўлинглар.\nБиринчи қадам билан, биз яхшиларимизга мана шундай эҳтиром кўрсатсак, бу ҳам тўғри бўлади», дея президентнинг сўзларини келтирмоқда Kun.uz мухбири.\n«Экологияни Экология қўмитаси раисидан асраш керак бўляпти» — Депутат қўмита раисидан тушунтириш талаб қилди


Назар Тўраев. Олимнинг нурли умри | www.ziyouz.uz\nБош саҳифа Илм ва фанФизикаНазар Тўраев. Олимнинг нурли умри\nЯхши инсондан яхши хотиралар қолади. Фидойи олимнинг илм-фанда янгилик бўлиб кирган илмий-изланишлари эса унинг сермазмун умр йўлидаги шамчироқ мисол порлаб туради.\nМашҳур физик олим, Ўзбекистон Фанлар академияси академиги, хизмат кўрсатган фан ва техника арбоби Убай Орифов ҳам ана шундай заҳматкаш инсонлардан бири эди. У Қўқон пахтачилик институти ассистентлигидан фанимизнинг сардори, нафақат ўз юртимиз, балки жаҳонга танилган академик олим даражасигача бўлган машаққатли ва фахрли ҳаёт йўлини босиб ўтди.\nОлимнинг илмий фаолияти 1932 йилда Самарқанд Педакадемияси(ҳозирги Самарқанд давлат университети)ни тугатганидан кейин бошланди. Аммо иккинчи жаҳон уруши уни ўз фаолиятини бир муддат тўхтатиб туришга мажбур қилди. Чунки олимнинг 1941 йилдан то 1945 йилнинг бошигача бўлган ҳаёти уруш майдонларида ўтди. Уруш якунланганидан сўнг у ҳали ҳарбий шинелини ечмасидан туриб, “Хлорли литийнинг вольфрам юзасида ионланиши” мавзусида номзодлик диссертатсиясини муваффақиятли ёқлайди. Яна шу йилнинг ўзида Ўзбекистон Фанлар Академиясининг физика йўналишидаги биринчи илмий муассасаси — Физика-техника институтига директор этиб тайинланади.\nГолландиялик йирик олим А. Бурс “Тошкент электроника мактабининг, У. Орифов бошлиқ олимларнинг илмий ишлари бизнинг ишларимизга асос бўлди, шу сабабли биз уни фанимизнинг устуни деб атаймиз” деганида ҳақ эди. Чунки юртимизда физика фанининг тараққиёти ва илмий тадқиқот марказлари — Физика-техника, Ядро физикаси ҳамда Электроника институтларининг ташкил этилиши ва уларнинг истиқболи бевосита ана шу инсон номи билан боғлиқ.\nДомла пахта саноати, қуёш энергиясидан халқ хўжалигида фойдаланиш масалаларига ҳам катта эътибор берган. Чунончи олим бошчилигида унинг шогирдлари ва сафдошлари томонидан пахтанинг физик-механик хоссалари кенг ўрганилиб, натижада пахта тозалаш саноатида муҳим техникавий янгиликлар жорий қилинган. Бунинг самараси ўлароқ уруғлик учун ва мой саноатига сарфланадиган чигитдан момуғи(линт)ни тўлиқ ажратиб олиш ва уларни саралаш имконияти юзага келди. Шу тариқа Электроника институти олимлари ишлаб чиққан технология асосида юқори сифатли уруғлик чигит тайёрлайдиган система лойиҳаси ишлаб чиқилиб, амалиётга татбиқ этилди.\nБундан ташқари, У.Орифов кучли ёруғлик нури дастаси ва лазер нурларининг жисмлар хоссаларига таъсири, қуёш энергиясини электр энергиясига айлантириш, бир қатор гелиотехник қурилмаларни яратиш ва уларни халқ хўжалигига тадбиқ қилиш каби масалаларга бағишланган кўплаб бетакрор рисолалар муаллифи эканини ҳам таъкидлаш жоиз. Қолаверса, қуёш энергиясидан фойдаланиш масаласи Ўзбекистон Республикаси учун ғоят муҳим аҳамиятга молик эканини яхши тушунган бу фидойи академикнинг ташаббуси билан 1965 йилдан бошлаб “Гелиотехника” журнали нашр қилина бошланди. Журнал ўз даврида бутун собиқ иттифоқ гелиотехникларини бирлаштиришда, илмий-техникавий янгиликларни оммалаштиришда муҳим воситага айланди.\nEътироф этиш лозимки, У. Орифов серқирра олим бўлиши билан бирга фаннинг йирик ташкилотчиси ва ёш авлоднинг жонкуяр мураббийси эди. Унинг ташкилотчилик фазилати, хусусан, Шарқда атомни тадқиқ қилиш маркази — Ўзбекистон Фанлар Академияси Ядро физикаси институтини ташкил этишдан тортиб, уни етарли мутахассислар билан таъминлаш, илмий ишлар савиясини замон талаби даражасида амалга ошириш, фан-техника соҳасида мамлакатимиз учун ҳали янги бўлган муаммоларни юқори даражада ҳал қилиш каби ҳаракатларида янада ёрқинроқ намоён бўлади.\nОдатда кўпчилигимиз ўзимизга тегишли бўлган тор доиралардаги соҳаларда фаолият юритиб, ҳаётдаги бошқа муаммоларга “Бу менинг соҳам эмас” деб эътибор бермаймиз. Ваҳоланки, бу ҳамма вақт ҳам тўғри бўлиб чиқмайди. Устоз эса ҳақиқий физик олим бўлишига қарамай, ўз соҳасидан узоқ бўлган бошқа тармоқларга алоқадор баъзи муаммоларнинг ечимини топишни ҳам ўзи учун шараф деб биларди. Жумладан, тиббиётдаги совуқ кислородлар муаммоси, қишлоқ хўжалик экинлари ҳосилдорлигини ошириш учун лазер, реактор ва қуёш нурларидан, магнит майдонидан фойдаланиш, тупроқда кўзга кўринмас қурт-ҳашаротларни қуёш нури таъсири билан йўқотиш, даладаги тупроқ таркибида азот ва бошқа ўғитларнинг қанча муддат сақланишини масс-спектрометр қурилмада аниқлаш каби кўплаб муаммолар бугун ҳам ўз долзарблигини йўқотган эмас.\nДарҳақиқат, бу етук олим Ўзбекистон Фанлар Академияси президентидек ўта масъулиятли раҳбарлик вазифасида фаолият юритаётганида ҳам ҳар доимгидек вақт ва имконият топиб, бевосита илмий тадқиқотлар ўтказар ва катта иштиёқ билан тажрибалар учун янги экспериментал қурилмалар яратишга киришар эди. У бир гуруҳ шогирдлари билан ядро парчаланиш зарраларининг массалари, энергиялари, ионли зарядларини анализ қиладиган ноёб масс-спектрометр яратди. Бу қурилма ёрдамида зарурий параметрларга эга бўлган парчаланиш зарралари оқимларини шакллантириш имконияти вужудга келди.\nШу ўринда эслаш жоизки, фидойи устозимиз ўзбек илм-фанини юқори поғоналарга кўтариш учун энг аввало, малакали кадрлар тайёрлаш зарурлигини яхши биларди. Бугунги кунда унинг ёрдами ва ғамхўрлигида кўплаб физик, химик, биолог олимлар, муҳандис кадрлар етишиб чиқди. Улар физикавий электроника, ядро физикаси, атом ва қуёш энергиясидан фойдаланишнинг фундаментал муаммоларини тадқиқ қилишда домла асос солган институтлар ва лабораторияларда, олий ўқув юртларида фаолият юритишмоқда.\nЧиндан ҳам бу маҳоратли физик олим яратган илмий янгиликлар, қилган эзгу амаллар биз учун дастуруламалдир. Агар устоз ҳозир ҳаёт бўлганида бу йил юз ёшни қаршилаган бўларди… Аммо фидойи олимнинг умри у яратган кашфиётлар тимсолида, кўплаб шогирдлари изланишлари мисолида давом этмоқда десак, хато бўлмас. Аминмизки, вақт илмий-техникаларга қанчалик ўзгаришлар киритмасин бутун борлиғи билан ўзини фанга бағишлаган, юксак инсоний фазилатлар эгаси, академик Убай Орифов номи ҳамиша ўзининг нурли саҳифасига эга эканлиги қалбга таскин ва ғурур бахш этади.\nЎзбекистонда хизмат кўрсатган фан арбоби, академик\n← Аввалги Аввалги Ҳалима Худойбердиева. Икки қўлда ҳам малҳам тутиб (1990)\nКейинги → Кейинги: Ўзбек тилининг изоҳли луғати. А.Мадвалиев таҳрири остида (2006-2008)


Ўзбекистонда давлат хизматчиларининг энг кам йиллик меҳнат таътили 27 кунга узайтирилиши мумкин - Daryo\n23:45, 26.10.2021 20254\nЎзбекистонда давлат хизматчиларининг энг кам йиллик меҳнат таътили 27 кунга узайтирилиши мумкин. Бу ҳақда Давлат хизматини ривожлантириш агентлиги матбуот хизмати хабар берди.\nХабарда айтилишича, ушбу ўзгариш белгиланган янги таҳрирдаги Меҳнат кодекси лойиҳаси Олий Мажлис Қонунчилик палатаси томонидан уч ўқишда қабул қилиниб, Сенатга жўнатилди.\nҲужжат билан ходимларга йиллик асосий меҳнат таътилининг энг кам муддатини 21 календарь кунга узайтириш таклиф этилмоқда. Амалдаги кодексда эса бу муддат камида 15 иш куни этиб белгиланган.\nЯнги кодексда, шунингдек, давлат хизматчиларига бериладиган йиллик асосий узайтирилган меҳнат таътилининг аниқ муддати белгилаб қўйилмоқда. Яъни давлат ҳокимияти ва бошқаруви органлари хизматчиларига давомийлиги 27 календарь кун бўлган ҳар йилги асосий узайтирилган таътил берилиши мумкин.\nАмалдаги тартибга кўра, 15 иш кунидан иборат таътил давлат хизматчиларига ҳам татбиқ қилиб келинган ва бу муддат жамоа шартномасига кўра бериладиган қўшимча таътил ҳисобига узайтирилиши мумкин бўлган. Кодекс ушбу кўринишда қабул қилинса, давлат хизматчилари учун камида 27 кунлик меҳнат таътили кафолатланади.\n13:36, 21.11.2021 125595\n07:08, 27.11.2021 91055\n17:47, 06.11.2021 68293\n23:48 Бугун 1019\n23:32 Бугун 2420\n23:16 Бугун 1604\n19:40, 02.12.2021 55378


Олимлар сайёрамиздаги энг аниқ ва ўткир кўзли йиртқичнинг номини маълум қилишди\n00:26 / 10.03.2017\nФото: Sam Fabian\nОлимлар сайёрамиздаги энг аниқ ва ўткир кўзли йиртқичнинг номини маълум қилишди. Аниқланишича, улар бургутлар эмас, балки икки қанотли ҳашаротлар оиласига мансуб Asilidae туридаги йиртқич пашша-ктирлар экан. Бу турдаги пашшалар ўлжасини катта масофадан туриб "нишонга олиб", уни деярли 100 фоизлик кафолат билан тута олади. Бу ҳақда Current Biology нашрида маълум қилинди.\n"Биз ктирлар бошқа пашшаларга нисбатан жуда яхши кўриш қобилиятига эгалигини билардик, бироқ улар бу борада ўзларидан 10 марта катта бўлган ниначилар билан тенглаша олишларини билмагандик. Худди шунингдек, бу пашшалар ўлжасини жанговар самолёт каби нишонга олишини ҳам кутмагандик, бироқ улар парвозлари йўналишини ўлжасиники билан синхронлаштиришини тахмин қилгандик", деб айтди Кембриж университети олимаси Палома Гонсалес-Беллидо.\nГонсалес-Беллидонинг айтишича, ҳашаротларнинг кўриш ўткирлиги уларнинг ўлчамларига кучли боғланган. Қоидага кўра, ҳашарот қанча катта бўлса, унинг кўриш қобилияти шунчалик яхши бўлади. Шу қоидага кўра, айни вақтгача энг ўткир кўзга ниначилар эгалар деб ҳисоблаб келинарди.\nОлима ва унинг ҳамкасбларининг айтишича, ктирнинг кўзлари унга ўлжасини 50 сантиметрдан кўришга ва уни сониянинг бир неча улушларида нишонга олишга имкон беради. Бу эса инсон бир неча миллиметр ўлчамдаги буюмни 300 метр масофадан кўриши билан баробардир.\nПашша ўлжасини кўрганда ноёб ов "дастурини" ишга туширади. Аввал пашша ўзининг ҳаракат йўналишини ўлжа билан учрашадиган йўналишга ўзгартиради ва у билан деярли параллел равишда учади. Ўлжа билан бундай яқинлашиш усулини кўплаб йиртқич қушлар ва сут эмизувчи жонзотлар қўллайдилар, бироқ бу усул ҳашаротлар орасида кам учрайдиган усулдир.\nКтир пашшаси ўлжасига 28-30 сантиметрлик масофага яқинлашганда унда овнинг бошқа яна бир ноёб "дастури" ишга тушади. Олимлар бу дастурни самолётларнинг нишонга олиш тизими ишига қиёслашмоқда. Шу пайт пашша йўналишини эмас, балки тезлигини тўғрилайди: у ўлжасидан сал тезроқ учади ва фаол равишда манёврларни амалга оширади. Бу эса ўлжасига яқинлашиб, уни жуда катта эҳтимоллик билан тутиб олишига имкон беради.\nПашша-ктир ўлжа ўткир кўзли


ОДАМ САВДОСИГА ҚАРШИ КУРАШИШ - Ўзбекистон овози газетаси\nИИВ Транспортдаги Ички ишлар бошқармаси ва «Istiqbolli avlod» ижтимоий ахборот-маърифат маркази ҳамкорлигида одам савдосига қарши курашишнинг долзарб масалаларига бағишланган семинар ташкил этилди. Унда давлат ва нодавлат ташкилотларининг бу иллатнинг олдини олиш борасидаги ҳамкорлиги, одам савдосидан жабрланганларга ёрдам кўрсатиш масалалари муҳокама қилинди.\nСеминарда қайд этилдики, мамлакатимизда одам савдосининг олдини олиш ва унга қарши курашиш борасида кенг кўламли ишлар амалга оширилмоқда. Аввало, одам савдоси жиноятига барҳам бериш учун ҳуқуқий-норматив база шакллантирилди.\nХусусан, 2008 йилнинг 17 апрелида «Одам савдосига қарши курашиш тўғрисида»ги Ўзбекистон Республикаси Қонунининг қабул қилиниши билан мамлакатимизда бу глобал муаммога қарши курашиш ҳамда ундан жабрланганларни ҳимоялашнинг ҳуқуқий асослари яратилди. Президентимизнинг 2008 йил 8 июлда қабул қилинган «Одам савдосига қарши курашиш самарадорлигини ошириш чора-тадбирлари тўғрисида»ги Қарори билан юқоридаги қонун нормалари ҳаётга тўлиқ татбиқ этилди.\nХалқаро экспертларнинг баҳолашича, дунё бўйича одам савдосидан тушадиган йиллик даромад жуда катта рақамни ташкил этади. Маълумотларга кўра, дунёда ҳар йили тахминан 2 миллион 700 минг нафар инсон мудҳиш савдонинг жабрланувчисига айланмоқда. 600-800 минг нафар аёл ва бола алдов йўли билан чет элларга олиб кетилиб, сотиб юборилмоқда.\nОдам савдосидан азият чекаётган жабрланувчилар орасида аёллар ва вояга етмаган ёшлар борлиги бизни янада ҳушёр бўлишга чорлайди.\nСеминарда тарғибот-тушунтириш ишларини кучайтириш бўйича тавсиялар ишлаб чиқилди.


26 июн 2022, Тошкент вақти: 13:33\nКуни кеча Озодликка шикоят билан мурожаат қилган ўзбекистонлик ёш аёл Интернетдаги ижтимоий тармоқлардан бирида унинг номига бошқа биров очган ва унинг суратларини жойшлатирган саҳифага кўзи тушиб қолганини айтди. Ўзини Н. деб таништирган ўзбекистонлик аёлнинг аниқлашича, қалбаки саҳифани Интернетда танишгани йигит очган ва Н.нинг суратларини олиб ташлаш талабини рад этмоқда.\n"Мен билан юрасан, деди. Кўнмадим."\n“Суратларимни олиб ташланг, десам, кўнмаяпти. Нима қилсам бўлади?”деб зорланган Н. Озодлик мухбири билан суҳбатда бўлиб ўтган воқеани мана бундай ҳикоя қилиб берди:\n- У йигит билан Интернетда танишганман. Профилим бор эди. У билан анча вақт гаплашиб юрдик. Оиласи бор. Шунинг учун шунчаки дўстона маънода гаплашиб юрдим. Кейин у мен билан юрасан, дегандай қилди. Мен, йўқ, оилангиз бор, оилангизни бузишни истамайман, деб рад этдим. Шундан кейин у худди меникидай номга профиль очиб, расмларимни қўйиб қўйибди, деди Н.\nАйтишича, у Интернетдаги “дўсти”нинг нафақат исм-фамилиясини, ҳатто қайси кўча, қайси уйда яшашигача билади.\n- Олиб ташланг, деб илтимос қилдим. Йўқ, дейди, туради, дейди. Кўнмаяпти. Кимга мурожаат қилишни билмаяпман, деди Н.\nТингловчимизнинг шикоятини шарҳлар экан, тошкентлик адвокат Руҳиддин Комилов бундай деди:\n- Суратни эгасидан бесўроқ эълон қилган конкрет шахс аниқ бўлса, тегишли ҳуқуқни сақлаш органлари орқали масалани ҳал қилса бўлади. Аввало, ички ишлар органларига мурожаат қилиши керак, деди адвокат.\nШикоятчининг сўзларига қараганда, деди адвокат, унинг исми билан тармоқда профиль очиб, суратларини эълон қилган йигитнинг ҳаракатларида шахсий ҳаётга тажовуз аломатлари кўринмоқда.\n- Лекин, масалани яқиндан ўрганмай туриб, хулоса қилиш тўғри эмас. Суратлар қаердан ва қандай олинди? Нима мақсад билан олинди? Балки шантаждир, балки тамагирликдир? Агар жиноят, деб ҳисобга олинса, мотив нимадан иборат бўлган? Бу саволларга ҳуқуқни сақлаш органлари жавоб топши керак, деди адвокат.\nҚонунлар нима дейди?\nРуҳиддин Комиловнинг айтишича, фуқаронинг шахсий ҳаёти дахлсизлиги қатор ҳужжатларда – Маъмурий, Фуқаролик ва Жиноят кодексларида кафолатланган.\nШахсий ҳаёт дахлсизлиги мамлакат Конституциясида ҳам кафолатланган.\nСудга етиб борган "яланғоч аёл"\nДемак Конституцияда ҳам, кодексларда ҳам шахс дахлсизлиги кафолатланган.\nБироқ ўша қонунларга таяниб ўзини ҳимоя қила олганларни санаш учун бармоқлар ҳам кўплик қилади.\nҲар ҳолда, адвокат Руҳиддин Комилов кейинги йилларда худди шу масалада судгача етган биргина ишни билади.\n- Бир йигит таниши бўлган аёлнинг яланғоч ҳолда тушган суратларини телефон орқали тарқатган ва иш судгача етиб, йигит жазоланди, деди адвокат.\nРуҳиддин Комилов мазкур иш билан шахсан шуғулланмагани учун жазо қандай кўринишда бўлганини айта олмади.\nШахсга тажовуз қилган шахс қандай жазоланади?\n- Шахс дахлсизлигига тажовуз қилинса, тажовуз қилган шахс қандай жазоланади?\n- Саволингиз ҳам, ҳолат ҳам мавҳум. Бунга таъриф бериш учун диспозицияни билиш керак. Аниқловчи белгилар йўқ бизда. 3 – 4 йўналишда жавобгарликка тортса бўлади. Ҳатти-ҳаракатнинг оқибатига қаралади. Шунинг учун мен бу саволга конкрет жавоб бера олмайман. Бунга ҳақим ҳам йўқ, деди адвокат.\nСохта саҳифалар "эпидемияси"\nМаълумотларга қаралса, Озодликка шикоят қилган Н. ўз ташвишида ёлғиз эмас.\nУ ёки бу шахснинг исми ижтимоий тармоқларда бесўроқ ишлатилиши кейинги пайтларда ўзига хос эпидемияга айланиб кетган. Бу касаллик биринчи навбатда таниқли санъатчиларни “чалмоқда”.\nМасалан, 2013 йилнинг сентябригача Ўзбекистон халқ артисти Юлдуз Усмонова номидан “Одноклассники”да 300 та, “Фейсбукда” 25 та, Ўзбекистон халқ артисти Озодбек Назарбеков номидан “Одноклассники” тармоғида 275 та, “Фейсбук”да 16та, Ўзбекистонда хизмат кўрсатган артист Райҳон Ғаниева номидан “Одноклассники”да 158 та, “Фейсбук”да 6 та, хонанда Муниса Ризаева номидан “Одноклассники”да 311 та, “Фейсбук”да 10 та сохта саҳифа очилган.\nЛифт ва тўшак сирлари, таҳқирланган трансвестит...\nСохта саҳифалар ҳодисанинг юмшоқроқ кўринишидир. Бошқа кўринишини чинакам тажовуз, деб классификациялаш мумкин.\nКейинги пайтларда таниқли созанданинг лифтда аёл ҳамкасбига нисбатан қилган ҳаракатлари, таниқли кинорежиссернинг тўшак сирлари, трансвестит йигит билан зўравонлик билан ўтказилган “мулоқот” видеотасвирлари ижтимоий тармоқларда тарқалди, телефондан телефонга кўчди.\nБу видеолар қаҳрамонлари ўзларининг шахсий ҳаёти дахлсизлиги ҳимоя қилинишини сўраб ҳуқуқ-тартибот органларига мурожаат қилгани тўғрисида маълумот йўқ.


Эрон Ҳинд океанида катта кўламли ҳарбий машғулотлар ўтказишини маълум қилди\n23:36 / 09.12.2018 7459\nЭрон ҳарбий-денгиз кучлари январда Ҳинд океанида катта кўламли машғулотлар ўтказади. Бу ҳақда ЭРОН ҲДК қўмондони ўринбосари контр-адмирал Али Кавианий маълум қилди.\n“Бу қишда Ҳинд океанининг нейтрал сувларида ўтадиган машғулотларда флот таркибига яқинда кирган, “Гадир” синфидаги сув ости кемалари ҳам иштирок этади”, деб маълум қилган Кавианий.\nУнинг таъкидлашича, Эронда ишлаб чиқилган ушбу сув ости кемалари ракета қуроли, торпедо ва миналар таший олади ҳамда десантни соҳилга ташлай олади. Сув ости кемалари ҳозирда Форс кўрфазининг жанубий сувларида ҳарбий навбатчилик олиб бормоқда.\nБундан ташқари, машғулотларда декабрь бошида сувга туширилган энг янги “Саханд” эсминеци иштирок этади. 1300 тонна сиғимдорлик ва 100 метр узунликка эга бўлган кема 5 ой давомида автоном сузишда бўла олади.\nКавианийнинг айтишича, машғулотлардан мақсад Эрон ҳарбий қудратини намойиш қилиш ва қуролли кучлари мудофаа қобилиятини оширишдан иборат бўлади.\nАввалроқ АҚШ ОАВ Пентагондаги манбаларга иқтибос келтирган ҳолда АҚШнинг John C. Stennis авиаташувчи кемаси бошқа иккита кема ҳамроҳлигида яқин орада Форс кўрфазига киришини маълум қилган. АҚШ кемаларининг кўрфазга кириши охирги 8 ойдаги илк шундай операция бўлади. Кемаларнинг асосий вазифаси охирги вақтда АҚШ-Эрон муносабатларидаги тарангликнинг кучайиши ортида АҚШ ҳарбий қудратини Эронга намойиш қилишдан иборат бўлади.


Ўзбек диндорлари Макрон ва исломчилар можаросида мисли кўрилмаган фаоллик кўрсатмоқда (тўплам)\n- Умр ўтар, вақт ўтар - Ўзбекистон халқ шоири Омон Матжон вафот этди. 77 ëшида вафот этган Ўзбекистон халқ шоири Омон Матжон 29 октябрь куни Тошкентнинг ўзи яшаган Янгиобод мавзеидаги қабристонда дафн қилинди. Яқинларининг айтишича, Омон Матжон сўнгги пайтларда ҳукумат касалхонасида ўпка яллиғланишидан даволанаётган бўлган. Шоирнинг фарзандлари унга “икки томонлама пневмония” ташхиси қўйилганини тасдиқлашди. (видео)\n- Бишкекдаги IT-компания гендер стереотипларини бузмоқда. (ҚР дан видео)\n- АҚШ Сенатига Шинжондаги қатағонларни геноцид деб тан олган қарор келиб тушди. (видео)\n- «Қарздорлар дафтари». Озиқ-овқатни қарзга олаётганлар сони ортиб бормоқда. Қозоғистонда кичик бир дўкон сотувчиси пандемия пайтида озиқ-овқат маҳсулотларини қарзга олаётганлар сони кўпайганини айтади. «Қарздорлар дафтари»да ўн минглаб тенгелик ёзувлар мавжуд. (ҚРдан видео)


Хонанда Баҳриддин Зуҳриддинов ўз концертига "Ранвир" образи ижрочиси бўлган актёрни таклиф қилди\n16:36 / 14.09.2015\n"Опанг қани" таронаси билан барчага таниш бўлган хонанда Баҳриддин Зуҳриддинов жорий йилнинг 1-2 ноябрь саналарида "Жўшқин қалбим садоси" номли илк яккахон концерт дастурини мухлислар эътиборига ҳавола этиш устида ишламоқда.\nКонцертда янги тароналар премьераси, кутилмаган дуэтлар ва албатта жонли ижродаги қўшиқлар куйланиши режалаштирилган.\nЭнг шов шувли янгиликлардан бири бу концертда айни кунда ўзбекистонлик телетомошабинлар ўртасида машҳурлашиб кетган "Сенга ошиқман" (Ишани) сериалида бош ролни ижро этган (сериалда Ранвир образини гавдалантирган) Шакти Арора концертда иштирок этиши маълум қилинди.\nМаълумотларга кўра, концерт дастурида Баҳриддин Зуҳриддинов ва Шакти Арора айнан сериал саундтрекини дуэт тарзида куйлаши режага киритилган.\nКонцерт маъмурияти хабарига кўра, жорий йилнинг сентябрь ойи охирида Шакри Арора юртимизга норасмий тарзда ташриф буюриб, саёҳат қилиши мумкин.\nБаҳриддин Зуҳриддинов концертининг фахрли меҳмони ташрифи учун жиддий таёргарлик олиб бормоқда, Садулла Абдуллаев концерт режиссёри сифатида иш олиб бормоқда.


Ахборот тушунчаси ва унинг турлари, ахборотни олиш, сақлаш ва қайта ишлаш йўлларини тушунтириш. Ахборотнинг синтактик, семантик ва прагматик ўлчовлари, ахборотнинг ўлчов бирликлари ҳақида тушунчалар бериш.\n- Ахборот тушунчаси;\n- Ахборотларни узатиш;\n- Ахборотнинг турлари: матн, тасвир, анимация, аудио ва видео;\n- Ахборот бирликлари, ахборотнинг ўлчов ва ҳажм тушунчалари;\n- Ахборотнинг жамиятда ва кундалик ҳаётимизда тутган ўрни;\n- Файл тушунчаси ва уларнинг турлари;\n- Файллар устида бажариладиган амаллар;\n- Файлларни конвертация қилиш;\n- Ахборот ресурслари ва ахборот тизимлари;\n- Ахборотнинг салбий ва ижобий таъсири.\nАхборот тушунчаси. Ўзбекистон Республикасининг 2002 йил 12 декабрдаги 439-ИИ сон “Ахборот эркинлиги принциплари ва кафолатлари тўғрисида”ги Қонунига биноан, ахборот - манбалари ва тақдим этилиш шаклидан қатъий назар шахслар, предметлар, фактлар, воқеалар, ҳодисалар ва жараёнлар тўғрисидаги маълумотлардир.\nАхборот кенг қамровли тушунча бўлиб, унга қуйидагича таърифлар ҳам бериш мумкин:\n1. Далил, воқеа, ходиса, предмет, жараён каби объектлар ҳақидаги билим ҳамда тушунчалар ёки буйруқлар;\n2. Маълум хос матнда аниқ маънога эга тушунчаларни ичига олган далил, воқеа, ходиса, предмет, жараён, тақдимот каби объектлар ҳақидаги билимлар мажмуи;\n3. Қизиқиш уйғотиши мумкин бўлган, сақланиши ва қайта ишланиши лозим бўлган жами далил ва маълумотлар. Китоб матни, илмий формулалар, банк ҳисоб рақамидан фойдаланиш ва тўловлар, дарс жадвали, ўлчаш мажмуаларининг ер ва фазо станцияси ўртасидаги масофа тўғрисидаги маълумотлар ва ҳоказолар ахборот бўлиши мумкин.\nАхборотларни узатиш. Ахборотни узатиш деганда эҳтиёждан келиб чиқиб, уни бир кишидан иккинчи кишига ёки бир компьютердан иккинчи компьютерга турли воситалар ёрдамида етказиб бериш тушинилади. Ахборотларни узатишнинг турли хил усуллари мавжуд бўлиб, улар компьютер дастурлари ёрдамида, почта орқали, транспорт воситалари ёрдамида, алоқа тармоғи орқали узатиш мумкин. Алоқа тармоғи орқали ахборотларни қисқа вақт ичида узоқ масофага узатиш мумкин. Бунда маълумотларни узатиш вақти сезиларли даражада қисқаради.\nАхборотнинг турлари: матн, тасвир, анимация, аудио ва видео. Маълумки, ахборотларни инсонлар бир-бирига узатиш жараёнида матн кўринишдаги, жадвал кўринишдаги, товуш кўринишдаги ва тасвир кўринишдаги маълумотлардан фойдаланади.\nМатн. Матн – бу маълумотларни ифодалаш шакли бўлиб, у мазмунан ягона, яхлит ва танланган тилнинг белгилари кетма-кетлигидан иборат. Матн ҳужжат асосидир. Ахборот тизимига матн киритиш клавиатура, нурли перо, микрофон, ёки сканер ёрдамида амалга оширилади. Матнларга ишлов бериш матн муҳаррири деб аталувчи махсус амалий дастурлар мажмуаси томонидан амалга оширилади. Тармоқ орқали матнлар маълумотлар бўлаклари кўринишида узатилади.\nТасвир. Тасвир – бу бирор воқеа, ходиса ёки жараёнларни ўзида ифодалаган расм бўлаклари ва ранглардан иборат маълумотдир. Фото, манзара, математик функциялар графиги, статистик маълумотлар диаграммаси ва шунга ўхшаш маълумотлар тасвир ҳисобланади. Компьютер ёрдамида тасвирларга ишлов беришни тўрт гуруҳга ажратиш мақсадга мувофиқ ҳисобланади:\n1. Кулранг ва рангли тасвирлар;\n2. Икки хил ва бир неча “рангли” тасвирлар;\n3. Узлуксиз эгри ва тўғри чизиқлар;\n4. Нуқталар ёки кўпбурчаклар иборат тасвирлар.\nБу туркумлаш тасвирни кўриб идрок қилиш механизми билан эмас, балки уларни тақдим этиш ва қайта ишлашга ёндашиш билан боғлиқ.\nАнимация. Анимация маълум тезликда тасвирларни алмаштириш маҳсулидир. Бунда маълум вақт оралиғида, маълум сондаги бир хил ўлчамга эга бўлган тасвирлар тезкор алмаштирилади. Натижада мультипликацияга ўхшаш ҳаракатланувчи (анимацион) тасвир ҳосил бўлади. Фильмлар ва видео маълумотларнинг асосини анимациялар ташкил этади, чунки фильмлар намойишида бир сонияда 25-30 та тасвир тезкор алмаштирилади. Шундан қилиб, видеофильм таркибидаги тасвирларни ҳисоблаб чиқиш мумкин, яъни бир соатлик фильм 3600 сонияни, ундаги тасвирлар эса 90 мингтани ташкил этади.\nАнимация орқали қуйидагиларни амалга ошириш мумкин:\n- матн ахборотини қисмлашни;\n- тасвир қисмларининг сўзсиз ҳаракати жараёнини;\n- расм ҳаракатларини;\n- тарихий жангларнинг сўзсиз ҳаракатини;\n- физик ва кимёвий жараёнларни;\n- технологик жараёнларни;\n- табиий ҳодисалар жараёнини;\n- сиёсий ҳодисалар жараёнини;\n- ижтимоий ҳодисалар жараёнини;\nКомпьютерда маълумотларни сакланиши\nХар хил турдаги маълумотлар (товуш, матн, тасвир, видео) компьютерда рақамлар (кодлар) куринишида сакланади. Хар бирини саклашда компьютер махсус коидани куллайди. Масалан: мусикани саклаш учун у хар бир вакт интервалида булган товуш тебрланиш кодини хотирага саклайди; тасвирда эса тасвирни бир нечта сатр ва устунларга булиб, кесиш нукталарнинг хар бирининг рангини кодини хотирага сайлайди; матнда эса хар бир белги, рақам, харф кодини хотирага саклайди.\nБиз унлик санок системада хамма хисоб китобларни килсак, компьютер эса иккилик санок системада уларни бажаради. Шунинг учун маълумотларни минимал хажми БИТ деб номланиб 1 ёки 0 га тенг булади. Бу сонларни маъноси - ха ёки йук ва тугри ёки нотугри. Максимал 256 белги булиши мумкинлиги учун битта канакадир белги учун хотирада 1 БАЙТ хажм хотира ажратилади(1байт=256=28 бит). Байтдан катта улчов бирликлари хам бор 1 КИЛОБАЙТ = 1024 байт = 210 байт, 1 МЕГАБАЙТ = 1024 Килобайт = 220 байт, 1 ГЕГАБАЙТ = 1024 Мегабайт = 230 байт. Мисол учун битта А4 форматли когозни тахминан 2 Килобайт хажмли маълумот эгаллайди.\nКомпьютер асосан маълумотларни саклаш ва улар билан ишлаш учун керак булади. Шу амалларни бажариш учун биз кутубхоналардан фойдаланамиз. Кутубхоналарда хам маълумотлар сакланади ва уларни биз хохлаган вактда ишлатишимиз мумкин.\nКутубхонада маълумотлар китобларда сакланса, компьютерда эса ФАЙЛЛАРДА.\nФАЙЛ бу номланган, дискда жойлашган маълумотлар кисми (харфлар рақамлар ва белгилар мантикий кетма кетлиги).\nКитобнинг номи иккита кисмдан иборат булса (китоб номи ва автор номи), файл номи хам иккита кисмдан иборат (файл номи ва тури). Шу иккита кисми файлнинг тулик номи деб номланади. Файл номи узунлиги - 8 белгигача, кенгейтмаси - 3 белгигача булиши мумкин. Файл номи ва кенгейтмаси уртасида нухта белгиси куйилиши шарт. Файл номи китоб номига ухшаб ичида сакланиб турган маълумотлар мавзусига караб куйилади. Файл тури (кенгейтмаси) шу маълумотлар турига караб куйилади. Файл номига караб биз шу файлдаги маълумотлар нима хакидалигини ёки кимга тегишлигини аниклашимиз мумкин. Файл тури (кенгейтмасига) караб компьютер маълумотларни канака куринишда бизга курсатишни аниклайди. Шунинг учун асосий, куп кулланадиган, кенгейтмалар билан танишамиз.\nехе, cом, бат - хар хил программаларни ишга туширадиган файллар\nбмп, жпг, гиф - расм ва тасвир файллари\nтхт, доc, wри - матн файллари\nwав, мид, мп3 - аудио файллари\nмов, ави - видео файллари\nсйс - система файллари\nМасалан: реферат.доc, пҳото.жпг, сетора.мп3, тахи.мов, азиз.тхт\nКитоблар кутубхонади хоналарда жойланишса, компьютерда эса файллар КАТАЛОГЛАРДА (директория ёки папкаларда) жойлашади. Битта хонада бир нечта хона булиши мункин булса, битта каталогда бир нечта бошка каталог булиши мумкин. Битта хонада чикиб кетсангиз, сиз юкори жойлашган хонага чикиб кетасиз. Энг юкори хона эса каридор деб номланади. Худди шу вазият каталоглар билан. Агар сиз каталогдан чикиб кетсангиз, у холда сиз юкори жойлашган каталокга чикасиз. Энг юкори каталог асосий деб номланади. Каталоглар номи узинлиги 8та белгидан ошмаслиги керак. Хонанинг номи унинг ичидаги китобларга караб куйилса, каталог номи хам ичида сакланиб турган файлларга караб куйилади.\nМасалан: ГАМЕ, ТХТ, БУГАЛТЕР, ПРОГРАММ,\nХамма хоналар ва китоблар кутубхонада этажларда жойлашади, компьютерда эса каталоглар ва файллар ДИСКЛАРДА. Дисклар 3 хил булади: каттик, юмшок ва компакт. Этажлар номи тартибланиб сонлар билан берилса, дисклар номи хам тартибланиб лотин харфлар билан берилади (А, В, С, Д, э...). Булардан А ва В юмшок (флоппи) дискларга берилади. Колган харфлар С, Д, э ... каттик дискларга берилади. Агар сизда (компакт дисклар юритувчиси) хам компьютерда булса у холда охирги харф унга берилади\nКуйидаги жадвалда биз компьютер ва кутубхона уртасидаги фаркни куришимиз мумкин. Кутубхона - Маълумотлар китобларда сакланади. Китобнинг тулик номи икта кисмдан иборат: узи номи ва автор номи.\nКомпьютерда эса - Маълумотлар файлларда сакланади. Файл тулик номи икта кисмдан иборат: узи номи ва кенгейтмаси. Кутубхона - Китоблар хоналарда мавзуси ёки автор буйича сараланиб сакланади.\nКомпьютерда эса - Файллар каталогларда мавзуси ёки тури буйича сараланиб сакланади\nКутубхона - Китоблар ва хоналар этажларда жойлашади\nКомпьютерда эса - Файл ва каталоглар дискларда жойлашади\nФайл тушунчаси ва уларнинг турлари. Файл ягона яхлит деб қараладиган маълумотлар ёки дастур кодлари мажмуидир. Файл ўз номига эга бўлган ва тизимда сақланадиган маълумотларнинг асосий элементи бўлган объектдир. Фойдаланувчи файлни яратиши, нусхалаши, жўнатиши ва йўқ қилиши мумкин. Ҳар бир файл атрибутлар ва ундаги ахборотдан иборат бўлади. Файлнинг атрибутларига биринчи навбатда унинг номи, ахборот тури, яратилиш санаси ва вақти, ундан файдаланиш усули ҳамда ундан фойдаланишга рухсат бериш шартлари киради. Файлларнинг қуйидаги турлари мавжуд:\n- матн маълумотларни ўзида жамлаган файллар;\n- график маълумотларни ўзида жамлаган файллар;\n- мусиқа маълумотларни ўзида жамлаган файллар;\n- видео маълумотларни ўзида жамлаган файллар.\nФайллар устида бажариладиган амаллар. Юқорида айтилганидек, файллар ўз номига эга бўлган ҳамда ўзида ахборотларни жамлаган объектдир. Шундай экан, демак ундан фойдаланиш жараёнида улар устида бир қанча амалларни бажариш мумкин. Булар:\n- файлларни яратиш;\n- файлларни нусхалаш;\n- файлларни ўзгартириш;\n- файлларни узатиш;\n- файлларни ўчириш.\nФайлларни конвертация қилиш. Одатда файллар ўзида сақлаган маълумотларнинг турларига қараб ҳар хил кўринишда мавжуд бўлади. Кўпинча ушбу файллардаги маълумотлардан фойдаланиш учун уларни бир турдан бошқасига ўгиришга тўғри келади. Ушбу ўгириш жараёни конвертация деб номланади. Конвертация жараёнлари яъни маълумотларни бир турдан бошқасига ёки бир форматдан бошқасига ўгириш махсус дастурий воситалар ёрдамида амалга оширилади.\nАхборотнинг салбий ва ижобий таъсири. Ахборотнинг ижобий томони шундан иборатки, ўз вақтида олинган тўғри ва сифатли ахборот турли соҳаларда аниқ қарор қабул қилиш имконини беради. Тўғри сифатли ахборот инсонлар, айниқса ёшларнинг дунёқарашини бойитиши, билим олиши, замонавий билимлар эгаси бўлиши имконини беради, зеро Президентимиз таъкидлаганларидек фарзандлари соғлом юрт қудратли бўлур.\nАхборотнинг салбий томони шундан иборатки, ҳозирги кунда айрим ғарб давлатларидан кириб келаётган бизнинг миллий қадриятларимизга ёт бўлган ахборотлар ва қарашлар ҳамда инсонлар онгини заҳарловчи маълумотлар ҳам мавжуд. Айниқса бундай маълумотлар Интернет тармоғи орқали кенг тарқалмоқда. Интернет ва СМС хабарлар орқали тарқалаётган жамиятимизга, қадриятларимиз ва анъаналаримизга, давлатчилигимизга зид бўлган ножўя ахборотлар ёшларнинг онгини заҳарлаши ва уларни нотўғри йўлларга бошлаши мумкин. Бундай ҳолатларнинг олдини олиш бизнинг вазифамиздир. Ҳар доим ахборотдан ўринли ва тўғри фойдаланиш зарур.\nАхборотнинг турлари: матн, тасвир, анимация, аудио ва видео\nАнимация. Анимация маълум тезликда тасвирларни алмаштириш маҳсулидир\nКИЛОБАЙТ = 1024 байт = 210 байт, 1\nЭтажлар номи тартибланиб сонлар билан берилса, дисклар номи хам тартибланиб лотин харфлар билан берилади (А,\nФайлларни конвертация қилиш.


ЎЗ ЖОНИГА ҚАСД ҚИЛИШ – ОҒИР ГУНОҲ!!! - Fitrat.uz\nБош саҳифа / Мақолалар / ЎЗ ЖОНИГА ҚАСД ҚИЛИШ – ОҒИР ГУНОҲ!!!\nЎЗ ЖОНИГА ҚАСД ҚИЛИШ – ОҒИР ГУНОҲ!!!\nOktabr 24, 2017\tЎЗ ЖОНИГА ҚАСД ҚИЛИШ – ОҒИР ГУНОҲ!!!da fikr bildirishni o'chirish 247 Кўришлар\nПайғамбар (с.а.в)нинг ҳадисларида ўз-жонига қасд қилишнинг охиратдаги азоби тўғрисида шундай келган. Собит ибн Заҳҳок (р.а)дан ривоят қилинади, Русулуллоҳ (с.а.в) дедилар: “Ким бу дунёда ўзини бирор нарса билан ўлдирса, қиёматда ҳам унга ўша нарса билан азоб берилади” (Имом Бухорий ривояти). Минг афсуски, бу каби азобга қолишдан қурқмай, сабр тоқатсизлиги сабабидан ўз жонига қасд қилиш ҳолатлари кузатилмоқда.\nИнсонни ўлимга олиб борадиган ҳар қандай иллатга боғланиб қолиш ва унинг оқибатида ҳалок бўлиш – ўз жонига қасд қилиш билан тенглаштирилган ва гуноҳда баробар эканлиги тўғрисида Пайғамбар (с.а.в)нинг муборак ҳадислари бор, унда шундай дийилади: “Сизлардан аввалги умматлар орасида бир одамни баданига тошма тошган эди. Тошма унга озор беравергач камон ўқини қинидан олиб, ярани тирнай бошлади. Ундан чиққан қон тўхтамай оқибатда у киши ўлди. Шунда Аллоҳ таоло деди: “Бандам шошиб ўзини ўлдирди. Шунинг учун жаннатимни унга ҳаром қилдим””. Бундан келиб чиқадики, инсон ҳеч қачон Аллоҳнинг рахматидан ноумид бўлмаслиги, бошига мушкул иш тушганда нотўғри қарор қабул қилмаслиги ва Аллоҳ берган умрни чиройли ўтказишда ҳаракатда бўлиши керак.\nФарзандларимизга тарбия ва таълим бераётганда биз мураббийлик вазифасини самимий ва сидқидилдан бажармоғимиз лозим, чунки сўз қанчалар самимий, юракдан бўлса, шунчалик тасирчан бўлади. Бир устознинг шундай сўзлари ёдимга келди: “Агар сўз қалбдан чиқса, албатти қалбга жойлашади, у бошқа жойда қарор топа олмайди”.\nФарзанду шогиртларимизга таълим тарбия бериш чоғида уларга бугунимизга шукроналик ҳиссини ўйғота олишимиз ва келажакда жонажон Ўзбекитонимизни бунданда обод ва фаровон бўлишида ўз ҳиссасини қўшишига туртки бўла олишимиз ҳам фарз, ҳам қарз.\nЯнгийўл туман “Олтинобод”\nАввалги БУЮК ШАФОАТ\nКейинги Хайрия ярмаркаси


Эмлашдан кейинги ножўя таъсирлар 71 кишида кузатилди — Нурмат Отабеков — KMODS\nPosted on 08.04.2021 Author admin\tКомментарии к записи Эмлашдан кейинги ножўя таъсирлар 71 кишида кузатилди — Нурмат Отабеков отключены\nСЭС раҳбари ўринбосари Нурмат Отабеков эмлашдан кейинги ножўя таъсирлар 71 кишида кузатилганини таъкидлади. Уларнинг орасида кўпроқ тана ҳароратининг 37,5 даражадан ортиши ҳамда танадаги оғриқлар қайд этилган. Шу билан бирга, инъекция қилинган жойда қичиш, оғриқ, асабийлашиш, холсизлик ва қўрқиш ҳам кузатилган.\nАОКАда ўтказилган брифингда Санитария-эпидемиологик осойишталик ва жамоат саломатлиги хизмати бошлиғи ўринбосари Нурмат Отабеков Ўзбекистонда вакцинация жараёнларининг бориши, эмланганларда кузатилган ножўя таъсирлар ва касалланиш ҳолатлари бўйича маълумот берди.\nУнинг таъкидлашича, 6 апрель санаси ҳолатига кўра, Республика бўйича жами 49 200 нафар фуқаро коронавирусга қарши эмланди. Шундан 29 минг 860 киши AstraZeneca инъекциясини қабул қилган бўлса, қолган 19 минг 742 киши хитой-ўзбек (ZF-UZ-VAK2001) вакцинаси билан эмланди.\n«Шу кунга қадар, қайд этилган ножўя таъсирларнинг сони 71 тани ташкил этди. Эмланганлар орасида тана ҳароратининг 37,5 даражадан бироз ошиши (45,7%), танада бироз оғриқлар (21,2%), эмланган жойда қичишишлар (14,1%), инъекция ўрнида оғриқ содир бўлиши (11,2%), асабийлашиш, ҳолсизланиш ва қўрқиш (2,2%) каби белгилар кузатилган. Бир нарсани таъкидлаш керакки, улар орасида бирорта ҳам жиддий асоратлар кузатилмаган», — деди Отабеков.\nБироқ, СЭС раҳбари ўринбосари ножўя таъсирларнинг қанчаси қайси вакцинага алоқадорлиги борасида фикр билдирмади.\nБундан ташқари, брифингда болалар орасида касалланиш ҳолатлари статистикасига ҳам тўхталиб ўтилди.\n«Кучи кеча қайд этилган беморларга эътибор қаратсак, умумий аниқланган беморлар 206 нафарни, уларнинг 54 нафарини (26,2 фоиз) 19 ёшгача бўлган болаларни ташкил этган. Бундан кўриниб турибдики, биз ҳали коронавирусга қарши жиддий қаршилик кўрсатадиган имкониятга эга эмасмиз. Карантин ҳали бекор қилингани йўқ. Вазиятдан келиб чиққан ҳолда хар биримиз ўзимизни, фарзандларимизни ушбу касалликка чалинишдан асраш мақсадида тегишли профилактик тадбирларга амал қилишимиз керак бўлади», — дея қайд этди Нурмат Отабеков.\nУ шунингдек, Ўзбекистонда 6 апрель ҳолатига кўра, 47 минг 229 киши карантин муддатини ўтаётганини таъкидлади. Йил бошидан то ҳозирги кунгача эса 239 минг 37 нафар фуқаро кузатувда бўлган.\n6 апрель куни хориждан 9796 киши мамлакат ҳудудига кириб келган. Уларнинг орасида сўнгги 72 соат ичида ПЦР тести натижаларига эга бўлмаган 4053 нафар шахс тест текширувларидан ўтказилган.\nБунинг натижасида уларнинг 12 нафари коронавирусга чалингани аниқланган. Шундан 7 нафарида касаллик оғирроқ бўлгани боис шифохонага ётқизилган, қолган 5 нафари эса симптомсиз ва енгилроқ ҳолат бўлгани учун уй шароитида кузатувга олинган.\nНациональным центром Республики Узбекистан по правам человека подготовлена информация под рубрикой “Новый Узбекистан и права […]


Тошкентда оммавий қабуллар ҳафталигида қандай масалалар кўтарилмоқда? - Халқ сўзи\n20:32 27 Ноябрь 2020 Жамият\nПойтахтимиздаги оммавий қабуллар ҳафталиги доирасида муҳофаза қилувчи идоралар раҳбарларининг халқ билан мулоқоти ташкил қилинди. Президент Халқ қабулхоналари, Олий суд, Бош прокуратура, Ички ишлар, Адлия, Мудофаа, Ташқи ишлар вазирликлари, Давлат божхона қўмитаси, Бош прокуратура ҳузуридаги Иқтисодий жиноятларга қарши курашиш департаменти, Мажбурий ижро бюроси, Ўзбекистон Коррупцияга қарши курашиш агентлиги мутасаддилари алоҳида шўбаларда аҳоли ва тадбиркорларнинг мурожаатларини тинглади. Ҳар бир масала очиқ-ошкора, энг муҳими, юзма-юз муҳокама қилиниб, уларга қонуний-адолатли ечим изланди.\nТаъкидлаш жоизки, суд-ҳуқуқ соҳасидаги оммавий қабулда барча масала, у суд ё прокуратура, ички ишлар ёки адлия, солиқ ёхуд божхона масалалари бўлишидан қатъи назар, қўшимча ўрганиш ва текширишларни талаб қилади. Яъни, суд адолатли ё адолатсиз қарор қабул қилгани, тергов ишларида хато-камчиликлар бор-йўқлигини аниқлаш, алҳол ноҳақдан ҳақни ажратиб олиб, адолатли қарор қабул қилиш учун, албатта, вақт керак.\nДейлик, тошкентлик Улуғбек Ибрагимов бир пайтлар ички ишлар тизимида ишлаган,сўнг, мурожаатчининг айтишича, у ноқонуний ишдан бўшатилган. Оммавий қабулда ўзини ишга тиклаб беришларини сўраган Улуғбек Ибрагимов овнинг мурожаатини қонуний ўрганиб чиқиш ва адолатли ҳал қилишни Тошкент шаҳар ички ишлар бош бошқармаси бошлиғи ўз назоратига олди.\nТадбиркор Гулсара Умирова раҳбарлигидаги қурилиш корхонаси Миробод туманидаги объектлардан бирида 130 млн. сўмлик қурилиш-таъмирлаш ишларини амалга оширган бўлса-да, 2019 йил апрель ойидан буён 130 млн. сўмлик хизмат ҳақини ҳалигача ундира олмаётган экан.Мажбурий ижро бюроси масъуллари бу масалани ҳал қилиб берадиган бўлди.


Олимлар стресс пайтида юракни ҳимоя қиладиган ичимликни маълум қилишди - Zamin.uz\n08:58 / 02.04.2021\nБирмингем университети олимлари юрак мушагини стрессли вазиятларнинг зарарли таъсиридан ҳимоя қилишга ёрдам берадиган ичимликни маълум қилишди. Уларнинг сўзларига кўра, бундай ичимлик какао ҳисобланади. Фақат уни мунтазам равишда истеъмол қилиш лозим, дея хабар берди Nutrients.\nТадқиқотчилар какао доначалари таркибида флаваноидлар — руҳий тушкунлик пайтида юрак-қон томирларига ижобий таъсир кўрсатувчи моддалар борлигини аниқладилар. Улар шу тариқа аъзони шикастланишдан ҳимоя қилишга ёрдам беради.\nТадқиқотда таъкидланишича, флаваноидларга бой какао истеъмол қилиш стрессдан кейин эндотелиал дисфункцияларнинг вақтинчалик бузилишини камайтириш ҳамда қон оқимини яхшилашнинг самарали усули бўлиши мумкин.\nОлимлар ушбу ширин ичимликни кундалик таомномага қўшишни маслаҳат беришади. Негаки какао ҳам кайфиятни сақлашга хизмат қилади. Унинг мазали таъми депрессив касалликларга қарши курашишда ёрдам берадиган бахт гормони – эндорфин ва серотонин ишлаб чиқаришга кўмаклашади. Тадқиқотчилар, худди шу флаваноидлар нафақат какаода, балки кўк чой, малина, гилос, маймунжон ва узумларда ҳам мавжудлигини эслатиб қўйдилар. “Замин” янгиликларини “Facebook”да кузатиб боринг\nҚориндаги ёғни йўқотишга ёрдам берадиган маҳсулотлар\n2-02-2021, 07:10, Ҳаёт тарзи\nШирин, ёғли ва тузли — зарарли таом ейишни исташнинг сабаби нимада?\n19-12-2020, 15:00, Ҳаёт тарзи\n8-12-2019, 21:50, Ҳаёт тарзи\nОлимлар инсон хотирасини яхшилайдиган 7 та маҳсулотни маълум қилишди\n7-04-2019, 10:02, Ҳаёт тарзи\n23-10-2017, 15:52, Ҳаёт тарзи\nЯнгиликлар » Ҳаёт тарзи » Олимлар стресс пайтида юракни ҳимоя қиладиган ичимликни маълум қилишди


Тошкентда аёл нега карантинга риоя қилишдан бош тортди?\n«Огоҳлантириш хатини «Мана [уйдан] чиқмаслигингиз ёзилган ҳужжат» деган сўзлар билан турмуш ўртоғимга бериб кетишди. Бошқа ҳеч қандай тушунтириш бўлгани йўқ», - дейди Сабина Р.\n«Яна бир бор таъкидлайман: умуман олганда карантинга яхши муносабатдаман. У шундай шароитларда ва шундай таҳдид мавжуд бўлганида зарур. Қилиниши шарт бўлган ишлар бор: ўз-ўзини изоляциялаш, уйни шамоллатиш, қўлларни ювиш, жамоат жойларига боришдан воз кечиш. Бўм-бўш кўчага ниқобда чиқиш ва бунда ҳеч ким билан мулоқот қилмаслик ва вируслар юқиши мумкин бўлган буюмларга тегинмаслик, менимча, ҳеч кимга зарар қилмаса керак. Агар давлат зарур деб ҳисобласа, барча учун қатъий карантин эълон қилади, шунда биз уйдан умуман чиқмасдан ўтирамиз. Керакми, демак, керак. Ҳозир гап бу ҳақда эмас», - давом этади Сабина Р.\n- Хитой, Италия давлатларининг тажрибаси бу коронавирус инфекцияси тарқалишига йўл қўймаслик имконини берадиган ягона чора эканини кўрсатмоқда. Одамлар уйдан чиқиши мумкин, аммо биз буни фақат жуда зарур ҳолатдагина, яъни озиқ-овқатлар дори-дармонлар харид қилиш зарурати бўлгандагина қилишга чақирамиз. Кўчага чиққанда ўзимизни ва атрофдагиларни ҳимоя қилиш учун албатта тиббий ниқоб тақиш зарур, - дейди Тошкент шаҳар ИИББ ахборот мультимедиа маркази бошлиғи, капитан Ирина Сайфутдинова.\n«Болаларда носпецифик (туғма) иммунитет даражаси тоза ҳавога эмас, балки кортизол миқдорига боғлиқ. Бу стресс гормони бўлиб, макрофаглар, яъни микроблар ва вирусларни йўқ қиладиган ҳужайраларни активлаштириш унинг функцияларидан бири ҳисобланади. Кортизол организмда унча кучли бўлмаган мунтазам стрессда (масалан, киши ўз устига совуқ сув қуйганида) ишлаб чиқарилади. Шу боис чиниқиш билан шуғулланадиган катталар ва болаларда касал бўлиш хавфи паст бўлади, худди шу тариқа гўдаклар ҳаётининг дастлабки уч ойида ҳам», - дейди Жасур Ҳакимов.\n«Болалар инфекцияни тез юқтиради. Улар касалликни юмшоқ шаклда ёки аломатсиз ўтказиши мумкин. Чунки улар вирус ташувчилари ҳисобланади. Шу боис уларни изоляциялаш хавф гуруҳига кирувчи одамларни ҳимоялайди», - дейди шифокор.\n«Энг асосийси эса – организмнинг зарур функционал тизимларини инфекциялардан ҳимоя қилиш учун тартибга соладиган шахснинг ижобий эмоционал ҳолати», - дейди шифокор суҳбат якунида.\nКиритилди: 12:06 26.03.2020. Ўқилди: 2288 марта. Фикрлар сони: 0 та.


ЎзА - Кредитга олинган маҳсулот алмаштириб бериладими?\n30.07.2018 18:23 Чоп этиш версияси\nКредитга олинган маҳсулот алмаштириб бериладими?\nБулунғур туманининг “Сарқипичоқ” МФЙда истиқомат қилувчи фуқаро кредитга телевизор харид қилган эди. Кўп ўтмай маҳсулотнинг носоз экани маълум бўлди...\nТўлқиннинг ошналарига ҳаваси орта бошлади. “Кредитга уни олдим, буни олдим”, деб мақтанаверадилар. “Ойма-ой тўлаймиз, маошнинг жуда кичик қисми кетади. Пулинг беҳудага сарфланмайди. Шу баҳона, буюмли бўлиб қоласан,” деган гап-сўзлар қулоғи тагида жаранглайвергач, у ҳам истеъмол кредити эвазига махсус дўкондан телевизор харид қилишга қарор қилди.\nТелевизор хонадонига келгач, у ҳам ошналарига бир мақтанмоқчи эди. Афсуски, ниятига етолмади. Янги “РОССИ” русумли “ойнаи жаҳон” бироз муддат ўтгач, “қилиқ чиқара бошлади”, аниқроғи унинг носоз экани маълум бўлиб қолди. Нима ҳам қилсин? Аввало, уни мақтаб сотган дўкон эгаси билан учрашиб, вазиятни тушунтиришга ҳаракат қилди.\n“Сотдим-у қутилдим!” қоидасига амал қиладиган сотувчи эса уни эшитишни ҳам хоҳламади. Ҳеч бўлмаганда, харидорнинг бошқасига алмаштириб бериш ҳақидаги таклифи ҳам эътирозга учради.\nБулунғур туманининг “Сарқипичоқ” МФЙда истиқомат қилувчи қаҳрамонимиз Истеъмолчилар ҳуқуқларини ҳимоя қилиш жамиятлари Самарқанд вилоят ҳудудий бирлашмасининг Булунғур туман жамиятига шикоят аризаси билан мурожаат қилди. Мурожаат томонлар иштирокида атрофлича ўрганиб чиқилди.\nСотилган товар ҳақиқатан носоз эканлиги исботланиб, сотувчига “Истеъмолчилар ҳуқуқларини ҳимоя қилиш тўғрисида”ги Қонуннинг тегишли моддалари тушунтирилгач, телевизор бошқасига алмаштириб берилди.


“Саховат ва кўмак” умумхалқ ҳаракати: ЭЗГУ ТАШАББУС САМАРАЛАРИ\nПандемия шароитида ҳудудлардаги кам таъминланган, эҳтиёжманд оилалар сони ўрганилиб, уларнинг моддий таъминоти билан боғлиқ мавжуд вазият чуқур таҳлил қилинаётгани ўзининг амалий натижасини бермоқда. Бу борада айниқса Президентимиз ташаббуси билан ташкил этилган “Саховат ва кўмак” умумхалқ ҳаракати доирасидаги тадбирлар аҳолига мамнуният бағишламоқда. Ана шу эзгу ишларда “Ўзпахтасаноат” акциядорлик жамияти ҳам муносиб иштирок этаётир.\nХалқ депутатлари Тошкент вилоят Кенгаши депутати Алишер Максудов саъй-ҳаракатлари билан Юқори Чирчиқ тумани ҳокимлиги билан биргаликда ўтказилган хайрия акцияси ҳам юқоридаги фикримизнинг далилидир.\nМазкур ҳудуддаги Нурлийўл, Қизилсой Оқовул, Жумабозор сингари маҳалла фуқаролар йиғинларидаги юзта ижтимоий ҳимояга муҳтож ёхуд боқувчисини йўқотган оилаларга ун, шакар, ёғ, гуруч, картошка каби ўн турдаги озиқ-овқат маҳсулотлари уларнинг уйларига етказиб берилди.\n“Ўзпахтасаноат” акциядорлик жамияти мутахассислари қайси хонадонга киришмасин, саҳоватли инсонлар кўмагидан бахраманд бўлганлар ушбу ҳаракатни бошлаган Президентимизга миннатдорчилик билдиришди. Синовли кунларда ёлғизлатиб қўймай, ўз ёрдамини аямаётганларга раҳмат айтиб, дуо қилишди.


04 октябрь 2016, 22:59\nАввалроқ, 24 сентябрдан эътиборан Ўзбекистон Республикаси Президенти вазифасини вақтинча бажарувчи-Республика Бош вазири Шавкат Мирзиёевнинг виртуал қабулхонаси ташкил этилгани ҳақида хабар берган эдик.\nТошкент шаҳрида истиқомат қилувчи фуқаролардан бири “GM Uzbekistan” АЖ ва “Бекобод Автосавдо” МЧЖ билан тузилган шартномага асосан Chevrolet Orlando автомобилини анчадан буён ололмаётгани юзасидан Бош вазирнинг виртуал қабулхонасига шикоят қилган, дейилади "Qalampir" нашри хабарида.\nМазкур масала Шавкат Мирзиёевнинг виртуал қабулхонаси масъуллари томонидан атрофлича ўрганилди ва фуқаронинг ҳуқуқлари бузилиши билан боғлиқ ҳолат бўйича аниқ чоралар кўрилди. Шикоят ўрганиб чиқилган ҳолатда “GM Uzbekistan” АЖ Бошқарувчи директори вазифасини бажарувчи Н.Латипов номидан фуқарога хат юборилди.\n“Сизнинг 2016 28 сентябрда “GM Uzbekistan” АЖга келиб тушган “Ўзбекистон Республикаси Бош вазирининг виртуал қабулхонаси”га қилган мурожаатингиз бўйича қуйидагиларни маълум қиламиз.\nСиз ва “Бекобод Автосавдо” МЧЖ ўртасида автмобиль харид қилиш учун тузилган 1-206-2015-01144 сонли шартноманинг 2.1 бандида кўрсатилган автомобиль “GM Uzbekistan” АЖ томонидан 2016 сентябрда “Бекобод Автосавдо” МЧЖга етказиб берилди. Ҳозирда автомобиль “Бекобод Автосавдо” МЧЖ дилерлик корхонаси ҳудудида сақланмоқда”, дейилади компаниянинг фуқарога юборган расмий ахборотида.\nИжтимоий тармоқларда Бош вазир Шавкат Мирзиёев номига ташкил этилган саҳифада қайд этилишича, шикоят билан виртуал қабулхонага мурожаат қилган фуқаро “Бекобод Автосавдо” МЧЖ билан шартномани 2015 йилнинг июль ойида имзолаган. Орадан бир йилдан ошиқ вақт ўтган. Шу муддат ичида компания мажбуриятини ўз вақтида адо этмаган. Виртуал қабулхонага қилинган мурожаат муаммонинг ечими топилишига сабаб бўлди.\nТеглар: ололмаётган фуқарога вазири қабулхонаси атрофлича фуқаролардан\nЯнгиликлар » Жамият » Автосалондан Orlando’сини ололмаётган фуқаро Бош вазирга шикоят қилди\n23:30 Ректорларга айтадиган гапингиз борми?\n09:39 ДАН ходими ҳайдовчини қамоқ жазоси билан асоссиз қўрқитган эди…\n16:36 Молия вазири Рустам Азимовнинг виртуал қабулхонаси ишга тушди\n14:18 Бош вазирнинг виртуал қабулхонасига хат йўллаган фуқаро аризасини қайтиб олиш учун 5000 АҚШ доллари талаб қилди ва ….\n22:56 Шавкат Мирзиёевга банкдаги пулини ололмай мурожаат қилган фуқаронинг муаммоси ҳал этилди


Тошкент ерусти метросининг илк бекатлари битди\nТошкент +24,5 °C\n15 Июл 2020 4 бемор, жумладан бир оиладан икки киши вафот этди\n15 Июл 2020 Юртимизда бугун 300 нафарга яқин бемор соғайди\n14 Июл 2020 Ёшлар ва хотин-қизлар бандлигини таъминлаш бўйича қўшимча чо…\n14 Июл 2020 Дунё ҳамон коронавирус исканжасида\n25 Окт 2019 3047\nПрезидент Шавкат Мирзиёев Тошкент метрополитени Сергели йўналишининг қурилиши билан танишди.\nДавлатимиз раҳбарининг 2016 йил 29 ноябрдаги қарорига мувофиқ барпо этилаётган бу йўл пойтахтимиз транспорт коммуникациясининг яна бир муҳим тармоғидир. Лойиҳанинг умумий қиймати 82,6 миллион доллар бўлиб, 7 километр темир йўл ва 6 та бекат қурилиши белгиланган. Сергели йўналиши Чилонзор линиясининг "Олмазор" бекатига уланади.\nШу тариқа катта аҳолига эга Сергели тумани шаҳар маркази ва бошқа туманлари билан яна бир транспорт воситаси орқали боғланади. Жумладан, Сергелидан метрога ўтирган йўловчи "Буюк ипак йўли" бекатигача алмашмасдан етиб олиши мумкин.\nДавлатимиз раҳбари "Олмазор" бекати яқинида бўлиб, қурилиш ишларининг боришини кўздан кечирди. Сергели туманининг ривожланиб бораётгани, янги кўп қаватли уйлар қурилаётгани нуқтаи назаридан бу метро йўналиши улкан аҳамиятга эга эканини таъкидлади. Йўловчиларнинг метрополитенгача етиб олиши ва метрода ҳаракатланиши учун яратиладиган шароитлар билан қизиқди.\nШавкат Мирзиёев Яшнобод туманига ташриф буюриб, ерусти ҳалқа метросининг қурилиши билан ҳам танишди.\nУзунлиги қарийб 55 километр бўлган мазкур транспорт тармоғининг умумий қиймати 422 миллион доллардан зиёд. Лойиҳа беш босқичда амалга оширилиши белгиланган.\nБугунги кунда унинг биринчи босқичи – метрополитеннинг “Дўстлик” бекатидан Қўйлиқ бозоригача бўлган 11 километрлик қисми қурилмоқда. Бу йўналишда 7 та бекат бўлади.\nАйни пайтда “Дўстлик-2” ва “Оҳангарон” бекатлари қуриб битказилган.\nДавлатимиз раҳбари янги келтирилган поездга чиқиб, мазкур бекатлар оралиғида юриб кўрди, станцияларда яратилган шароитларни кўздан кечирди.\nБекатлар йўловчиларга қулайлик яратувчи замонавий технологиялар, йўлкирани электрон тўлаш имконини берувчи турникетлар, эскалатор билан жиҳозланган.\nҚўйлиқ бозоригача бўлган йўлнинг қолган қисмида ҳам пойдеворлар қуюлиб, таянч устунлар ўрнатиш якунланган. Балкалар ўрнатиш, бекатлар қуриш ишлари давом этмоқда.\nЛойиҳанинг иккинчи босқичда Қўйлиқ бозори билан “Олмазор” бекати боғланади. Учинчи бўлиб “Беруний”, ундан кейин “Бодомзор” бекатигача бўлган қисм қурилади. Сўнгги босқичда эса ҳалқа метро линияси яна “Дўстлик” бекатига уланади.\n4 бемор, жумладан бир оиладан икки киши вафот этди\nБугун коронавирусга чалинган 56 ёшдан 68 ёшгача бўлган 4 нафар бемор юрак қон-т…\nЮртимизда бугун 300 нафарга яқин бемор соғайди\nБугун мамлакатимизда коронавирус инфекциясидан соғайганлик кўрсаткичи бўйича янги рекор…\nЁшлар ва хотин-қизлар бандлигини таъминлаш бўйича …\nЎзбекистон Республикаси Президенти Шавкат Мирзиёев раислигида 14 июль куни ёшла…\nДунё ҳамон коронавирус исканжасида\nЖаҳон соғлиқни сақлаш ташкилоти ҳукуматлар янада қатъийроқ чора кўрмаса, корона…\nБМТ Инсон ҳуқуқлари кенгашида\nБМТ Махсус маърузачисининг Ўзбекистонга ташрифи бўйича маърузаси муҳокама қилин…\nПрезидент: Коронавирусга қарши кураш учун бизда ба…\nЎзбекистон Республикаси Президенти Шавкат Мирзиёев раислигида ўтаётган видеосел…\n23 Июн 2020 1964\n15 Июн 2020 1944\n24 Июн 2020 1937\n27 Июн 2020 1910\n18 Июн 2020 1842\n27 Июн 2020 1635\n19 Июн 2020 1565\n3 Июл 2020 1551\n18 Июн 2020 1495\n27 Июн 2020 1460\n27 Июн 2020 1291\n2 Июл 2020 1281\n27 Июн 2020 1183\n17 Июн 2020 1114\n27 Июн 2020 1112\n16 Июн 2020 1106\n18 Июн 2020 1077\n3 Июл 2020 1058\n16 Июн 2020 1019\n10 Июл 2020 977


Роналду қамалиши мумкинлиги ҳақидаги хабарлардан ҳайрон бўлмоқда\n14:31 / 26.05.2017\nМадриднинг «Реал» жамоаси ҳужумчиси Криштиану Роналду солиқлардан бўйин товлагани учун жаримага тортилиши ёки қамалиши мумкинлиги ҳақидаги хабарларга ҳайронлик билан муносабат билдирмоқда.\nУнинг қамалиши ҳақидаги хабар доимий равишда янгиланмоқда.\nАввалига Marca нашри Роналду Испания солиқ идорасидан 8 млн евро даромадни яширгани ва бюджетга 2 млн евро солиқ тўлаши лозимлиги ҳақида хабарлар чиққан эди. Унга кўра футболчининг айби исботланса, унга 4 ойлик қамоқ муддати таҳдид солаётганди.\nЭнди эса Роналду 2014 йили 15 млн евро миқдоридаги даромадни ҳисоботда кўрсатмагани маълум қилинди. Орадаги фарқ Испания солиқ қонунларида юз берган ўзгаришлардан келиб чиққан.\nАниқлик киритилишича, португалиялик футболчи Испанияда ўз имиж ҳуқуқидан келган 75 млн евродан (2009 йилдан буён) 20 фоизини солиқ сифатида тўлаган. Бундан ташқари, у ўз имижи ҳуқуқини 2020 йилга қадар 75 млн еврога сотган ва бу Испанияда «Бекҳэм қонуни» бекор қилинишидан бир неча кун олдин рўй берган. Бу қонунга кўра, Испания клубида ўйновчи хорижлик футболчи ўз гонорарларидан имтиёзли кўринишда солиқ тўлайди. XXI аср бошида Испанияда даромадларнинг 48 фоизгача қисми солиқ сифатида тўланган бўлса, спортчилар учун бу миқдор 24 фоиз этиб белгиланганди.\nБаъзи мутахассисларнинг ҳисоблашича, бу вазиятда солиқ бўйича қонунлардаги ўзгаришлар туфайли чигалликлар бор. Роналду Англиядалигида ўз даромадларининг 8 фоизини солиқ сифатида тўлаган, Испанияга келиб эса ўз ихтиёрига кўра даромадининг 20 фоизини солиқ учун ўтказган. Мутахассислар шу омил футболчининг жиноий жавобгарликка тортилмаслиги учун асос бўлишини айтишмоқда.\nРоналдуга анча кўпроқ муддатга қамоқ жазоси таҳдид солмоқда


20.09.2019 15:23 0 1514\nРоссиянинг Екатеринбург шаҳрида бокс бўйича жаҳон чемпионатининг ярим финал беллашувларига старт берилди. -52 килограмм вазн тоифасида ҳамюртимиз Шаҳобиддин Зоиров терма жамоамиз вакилларидан биринчи бўлиб финал йўлланмасига эга бўлди.\nФранциялик Белал Беннама билан баҳс олиб борган боксчимиз ўзининг аниқ ва кучли зарбалари билан рақибидан устун эканлигини исботлади.\nҲамюртимиз олтин медаль учун кечадиган баҳсда Сакен Бибиссонов (Қозоғистон) ва Амит (Ҳиндистон) ўртасидаги жанг ғолибига қарши рингга кўтарилади.\nфинал Шаҳобиддин Зоиров\nСпорт 21/01, 10:31\nСпорт 23/09, 21:09


ИнтерФУТБОЛ :: Ла лиганинг «бузғунчи» йўлбошчиси\nSoccer.ru сайти Каталония суперклубининг Ла-лигадан четлатилиши ва Эл классикони АҚШга кўчириш лойиҳалари хусусида ўз мулоҳазаларини изҳор этди.\nМарказий учрашувларни хорижда ўтказиш\nҲозирда Ла-лига «Реал» мухлиси Хавьер Тебас раҳбарлигида фаолият юритмоқда. Раҳбар мунтазам равишда шунга шаъма қилиб лаззатланади. «Барса» мухлислари эса табиийки, хуноб бўлишади. Кейин Тебас ўз фикрларини ошкор этади. Гўёки, фарзандлари - «Реал» тарафдорлари, ўзи - барча жамоаларнинг президенти. Бироқ Хавьер ўз тасарруфидаги мусобақага қўшимча қизиқиш уйғотиш йўлида бирор-бир жўяли янгилик яратишга қодир эмас.\nМасалан, Испания чемпионатининг айрим беллашувларини хорижда - АҚШ ёки Хитойда ўтказиш ғоясини у инглиз касбдошларидан ўғирлаганди. Айрим турларни хорижликларга совға қилиш ҳақида гап очилганда норозиликлар кучайиб кетди. Биринчидан, сиёсатчилар. Улар ўзларини чинакам ватанпарвар қилиб кўрсатишлари учун икки марта илтимос қилиш шарт эмас.\nИккинчидан, ўйлаб кўринг-чи, «Реал» ёки «Барса»нинг қайси мухлиси «эл-классико»нинг хорижга «экспорт» қилинишига рози бўлади? Учинчидан, масофа Юрген Клоппнинг ҳисоб-китобларига кўра, терма жамоаларнинг саралаш баҳслари сабаб юзага келган танаффус пайтида «Ливерпуль» ва «Ман Сити» футболчилари шунчалик узоқ вақт парвозда бўлишдики, навбатдаги турда куч синашган барча терма жамоалар босиб ўтган йўлнинг йиғиндиси ҳам ундан анча кам! Клопп грандлар ўртасидаги баҳснинг жуда барвақт белгиланганидан ҳам нолиганди.\nГерманиялик мураббий ҳақ - ҳавода 300000 км.дан кўпроқ масофани босиб ўтган жамоалар биринчи бўлиб майдонга тушдилар. Айтинг-чи, шогирдларининг ноябрь ёки апрель ойларида Хитой ёки АҚШга сафар уюштиришларига Зидан ёки Вальверде рози бўлишадими?\nБу тадбирнинг ЕЧЛ баҳсларига таъсири қандай бўлади? Нима, футболчиларнинг жони темирданми? Бадавлат мухлисларнинг пулларида чўмилиш учун ёзги ўртоқлик турнирлари ташкил этилган. Мабодо хорижий мусобақаларни ўтказиш лозим, деб топилса, ҳеч бўлмаганда 2та турни кўчиришга тўғри келади.\nШунда уй-сафар учрашувлари мувозанатига путур етмайди. Бироқ «Эспаньол»-«Валенсия» каби ўртамиёна қарама-қаршиликларга Хитой ёки Америкада кимнинг кўзи учиб турибди, дейсиз? Биргина Месси ва Роналдуни югуртириш эса мантиққа зид - жамоаларнинг бир хил шароитда бўлиш мезонига путур етади.\nЎзга сайёралик ҳакамлар\nЗидан Роналдуни ўзга сайёралик дедими? Испанияда бошқа гуманоидлар ҳам йўқ эмас. Сизнингча, россиялик ҳакамларнинг малакалари пастми? Эҳтимол, шундайдир. Аммо улар мавжуд ҳакамлик хизмати бозорига қарамлар. Шу боис истар-истамас ишлашади. Агар истасалар, ҳар қандай беллашувларни рисоладагидек ўтказишлари мумкин.\nИспаниялик ҳакамларнинг йўриғи бошқа - бир қарасангиз «Барселона»ни «тириклай кўмишади». Бир ҳафтадан кейин пенальтилар билан сийлаб, айбларини ювадилар. Ўтган мавсумда ҳакамлар кўп марта «Реал» ва «Барса»га ён босишди, кейин аксинча қарорлар қабул қилишди.\nУларнинг ношудликлари шу даражадаки, ҳатто халқаро майдонларда ҳам бунга гувоҳ бўлиш мумкин. Яқинда бўлиб ўтган Украина-Туркия беллашувида Шевченко шогирдлари Луческу термасини роса «элак-элак» қилишди.\nАммо Ярмоленконинг иккала голи ўйин қоидаси яққол бузилган ҳолатда амалга оширилди. Ваҳоланки, Борболан раҳбарлигидаги ҳакамлар бригадаси - таниқли ва тажрибалилар тоифасидан.\nКаталониялик сиёсатчилар яна референдум тадоригини кўришмоқда. Зиддиятнинг асосий сабаби- молиявий муаммолар. Лекин романтикларни алдашади - масалан, Гвардиола бадавлат Каталониянинг қашшоқлашиб бораётган Испаниядан ажралиб чиқишига овоз бериши аниқ. Мустақилликка эришиш учун ҳуқуқий асосларнинг етарли эмаслигини ҳам Хосеп яхши билади.\nМадридни дўқ-пўписа билан қўрқитиш Каталония учун манфаатли. Футбол ҳам бунга бевосита алоқадор. Сепаратистлар мухлисларни «Барселона» бундан кейин ҳам Ла-лигада иштирок этишига ишонтиришга уринмоқдалар.\nБироқ Кастильядагилар референдум у ёқда турсин, ҳатто лойиҳани ҳам тан олишмаяпти. Тебас эса жамоани чемпионатдан четлатиш билан дағдаға қилмоқда. У 2012 йили ҳам ўз интервьюси орқали бу ҳақда шундай фикр билдирганди.\nБалки мустақилликнинг кераги йўқдир, каталонияликларни четлатиш ҳам шарт эмасдир? Ахир у ерда ёлғиз «Барса» эмас, ўнлаб жамоалар мавжуд!\nНеймар кетганидан кейинги жазава\nХавьер Тебаснинг «Реал» ва «Барселона»га хоҳлаган ишларини амалга оширишларига йўл қўйиб берганлигини қўя турайлик. У ҳатто лиганинг Месси ва Роналдудек ёрқин юлдузлари ўз даромадларини солиқ маҳкамаларидан яширишларига ҳам парво қилмади.\nБироқ суд бу футболчиларни ҳибсга олмади. Тебас эса «донг таратиш»нинг ўзгача услубини ўйлаб топди. Яъни, «ПСЖ»га қарши ҳужум бошлади, судга УЕФАга арз қилишини билдирди. Қизиқ, ўз вақтида Бэйл, Роналду, Зиданни харид қилган лиганинг раҳбари шундай қилиши мумкинми?\nЎзлари истаган футболчиларни турли йўл билан сафга қўшиб олиш анъанаси Испанияда Ди Стефано давридан мавжуд. Анчайин можароларга ҳеч ким эътибор бермайди. Бу ерда эса ҳаммаси рисоладагидек - Бартомеу бразилиялик ҳужумчини 222 млн. еврога баҳолади, Неймар ўша маблағни топиб берди. Тебаснинг дийдиёлари - шармандалик.\nРоналду ва Месси душман эмас\nТебас «Реал» ва «Барселона» ўртасидаги кўпгина қарама-қаршиликларга гувоҳ бўлди. Президентни томошабинларнинг сони ҳам, бошқа жамоаларнинг даромадлари ҳам, трансляция нуфузининг пасайиб кетиши ҳам умуман қизиқтирмасди.\nЛа-лига машҳурликка асосий юлдузлар эвазига эришди. Агар Криштиану «МЮ»да, Месси эса «Ман Сити»да бўлганида, «Спартак» ва «Зенит» ҳеч қачон бизнинг Европадаги мухлисларимиз «Сити»никидан кўпроқ, деб мақтана олмасдилар. «Реал» ва «Барса» эса «МЮ» билан биргаликда дунёнинг энг қудратли клублари.\nЛекин яқинда испанияликлар қаршисида янги муаммо пайдо бўлди - Месси-Роналду рақобатига қизиқиш пасайиб кетди. Лео - тушуниш қийин бўлган ҳолатда, португалиялик касбдоши эса қимматбаҳо машиналар ёнида суратга тушиш билан овора.\nЎзаро учрашувлар чоғида эски қадрдонлардек саломлашишади, азалий рақобатнинг «ҳиди» ҳам сезилмайди. Халқ эса бу икки футболчининг қайси бири кучлироқ эканини аниқлашга урина-урина чарчади.\nУларнинг иккиси ҳам ўзларига яраша зўрликларини исботлашди. Шиддатли зиддият ёқимли танловга айланди: олма мазалироқми ёки апельсин?!\nТебас - нолойиқ президент\nТаажжубки, низомида Андорра клубларининг иштирокига рухсат берилган лиганинг президенти бутун бошли Каталония жамоалари учун қонунга ўзгартириш киритиб бўлмайди, деб ҳисобламоқда. Ахир, атиги 85000 аҳолиси бўлган Андоррага рухсат берилди-ку.\nНима, Тебас испанияликларни калтафаҳм деб ўйлаяптими? «Реал» ёки «Барселона» Хитой ёки АҚШдаги беллашувда қимматли очколарни йўқотгудек бўлса, рақобатчининг чемпионлигини ҳаққоний тан олмаслигини наҳотки тушунмаса? Бундай бедаво раҳбар билан Ла-лига боши берк кўчага кириб қолиши аниқ.\nҲозирда примера молиявий жиҳатдан, томошабинлар ташрифи ва халқаро нуфузи жиҳатидан АПЛни олдинга ўтказиб юборган. Фақат Еврокубок мусобақаларида испанлар олдинда. Бу ҳам бой берилса, инглизларга ета олишмайди. Ахир вақти келиб Роналду ҳам, Месси ҳам футболни тарк этишади. Уларсиз Ла-лига қандайдир провинция биринчилигидан фарқ қилмайдиган бўлиб қолиши аниқ.\nШундай экан, Ла-лига президенти вақтни бой бермасдан зарурий чораларни топиши зарур. Керак бўлса, Испанияда ўз ечимини кутаётган чинакам футбол можаролари етарли. Жумладан, Неймарни ҳам уларнинг ўзлари йўқотишди.\nҲужумчи ўзи билан ҳамкорлик қилаётган барча корпорациялар билан маслаҳатлашди, ҳар томонлама муҳокама қилиб, кейин «ПСЖ»га розилик билдирди. Примерани тарк этиш жараёнида ҳеч қандай ғайриқонуний ҳаракатларга қўл урмади.